
Câmpan Verde şi Frumos 


A FOST ODATĂ un împărat sărac, care avea un 
fecior şi trei fete. El lăsă cu limbă de moarte ca 
feciorul său să mărite fetele, dar să nu se uite cui le 
dă. Oricine ar veni la împărăție, ziua ori noaptea, să 
le dea pe rând. 

Acuma, într-o seară, după moartea împăratului, 
stăteau câte patru la masă și vorbeau de trebile 
împărăției. Când, deodată, se lăsă ca din senin o 
negură deasă, iar feciorul de împărat zise către soru- 
sa mai mare să iasă și să vadă ce este. Dar cum ieși 
fata afară, pâcla o luă și se duse cu ea, unde, nu se 
ştie. Fratele și surorile celelalte se mirară de așa 
întâmplare. 

A doua seară, tot la vremea mesei, veni o 
negreaţă de ciori, care se lăsară pe curţi, atât de 
multe, că nu mai aveau loc. Atunci feciorul de 
„împărat strigă la sora cea mijlocie să iasă afară și să 

vadă ce este. Ciorile o luară și se duseră cu dânsa. 

A treia seară se stârni un vuiet grozav şi-o 
vântoasă năprasnică veni. Feciorul iar trimise pe sora 
cea mai mică să vadă ce este, dar vântoasa o luă și se 
duse cu dânsa. 

Rămânând singur și pustiu, feciorul de-mpărat 
s-a întristat mult și l-a prins o jale grozavă și-un dor 
de surorile lui. 

Se hotărî atunci să se ducă după ele, să le 
găsească. Își luă un buzdugan în mână și purcese pe 
cale. Dar tot mergând el așa, numa' ce-și luă seama 
că nu și-a încercat puterile niciodată, să vadă cât ar 
zvârli de departe cu buzduganul. Aruncă buzduganul 
înainte și izbi pe o babă care mergea la apă. Baba îl 
blestemă cu foc, zicându-i: 

— Dragu' mătușii, Ioane, să nu-ţi iasă sufletul 
din oase, până ce nu te-oi bate cu Câmpan Verde şi 
Frumos, și nici odihnă să n-ai până atunci! 

Auzind așa blestem, se mâhni Ionică, feciorul de 
împărat, și părăsi calea surorilor, luându-se după 
Câmpan Verde și Frumos. 

A mers el mult prin pustietăți nestrăbătute, în 
depărtări nemaivăzute de firea omenească, și-a ajuns 
la niște codri mari și bătrâni. 

Când a intrat în codru, s-a înnoptat. 

Tot mergând așa, pe dibuite, numai ce văzu o 


zare de foc, care pierea și iar se ivea. Cu gândul că 
acolo o fi Câmpan Verde și Frumos, ajunse la un foc 
mare de trei stânjeni de lemne, care ardea cu niște 
vâlvori cât casa, Împrejurul focului era încolăcit de 
trei ori un balaur. 

— Bună vremea, boieri mari, zise băiatul. 

— Mulţumim dumitale, băiete Ioane, răspunse 
balaurul. Dar ce vânt dușman te-a împins pe-aici, 
unde n-a ajuns nici picior de om pământean, până 
acum? 

Feciorul de împărat își spuse păsul, apoi întrebă 
pe balaur. dacă nu cumva are vreo știință unde 
sălășluiește Câmpan Verde și Frumos. Balaurul zise 
că a umblat lumea și-n lung și-n curmeziș, dar de 
numele ăsta n-a mai auzit. 

— Dar, zise el, să chem lighioanele din 
împărăția mea, că poate o ști vreuna. 

Și balaurul a șuierat o dată și a început să curgă o 
gloată mare de lighioane mari și mici, care erau sub 
stăpânirea lui, dar nici una din ele n-a avut vreo știre 
despre Câmpan Verde și Frumos. 

Atunci balaurul îl îndreptă pe Ionică, feciorul de 
împărat, la fratele lui ăl mijlociu. 

Ducându-se pe cale, Ionică numa! ce vede un lup 
cu un picior rupt şi vru să repeadă baltagu-n el, ca 
să-l omoare; dar deodată, spre mirarea lui, auzi cum 

lupul îi zise cu grai omenesc: 

— Băiete Ioane, nu mă ucide, ci mai bine 
leagă-mi piciorul în lopăţele și mă unge cu unsoare, 
că vreodată ţi-oi prinde și eu de bine. 

Feciorul de-mpărat făcu aşa cum grăi lupul și 
apoi auzi dihania zicându-i: 

— Când te-i gândi la mine, să știi că sunt lângă 
tine! 

Tot mai mergând el pe cale, întâlni o cioară cu 
aripa ruptă. El vru s-o omoare, dar cioara îl rugă 
întocmai ca lupul, să-i dea o mână de ajutor și să-i 
lege aripa, că i-o fi spre folos. 

Ionică făcu așa și pasărea îi mulțumi, zicând: 

— Când te-i gândi la mine, o să fiu lângă tine! 

Apoi purcese iar pe cale feciorul de-mpărat, și 
merse, merse, până ce se făcu noapte, într-o pădure 
uriașă. 

Acolo, departe de tot, zări o licărire de foc și se 
îndreptă spre ea. 

Când ajunse, văzu un foc mare de șase stânjeni 
de lemne, iar împrejurul focului, un balaur 
înfricoșător era încolăcit de șase ori. 

Dacă ajunse acolo, Ionică grăi: 

— Bună vremea, mici copii! 

— Mulţumim dumitale, băiete, răspunse 
balaurul. De te-a învăţat cineva, bine ţi-a priit, de-i fi 

făcut de capul tău, bun cap ai avut, că de nu ziceai 
așa, te mâncam. (Pasămite că pe băiat îl învățase 
balaurul dintâi.) Dar ce vânt te-a aruncat pe-aici? Că 
prin partea asta nici pasăre cerească nu poate cap 
darmite om pământean? 

Feciorul de-mpărat îi povesti totul, apoi îl rugă 
să-i dea vreo știință despre Câmpan Verde și Frumos. 

Dar degeaba! Nici balaurul, nici potopul de 
vieţuitoare pe care le-a chemat n-au știut nimic. 

L-a îndreptat însă la fratele cel mai mare. 

Pe acela l-a găsit stând împrejurul unui foc de 
doisprezece stânjeni, încolăcit de douăsprezece ori. 

Balaurul l-a întrebat, ca și ceilalți doi frați, ce 
caută; apoi aflându-i păsul și neștiind nimic despre 
Câmpan Verde și Frumos, a chemat și el 
vieţuitoarele de sub stăpânirea lui. Dar nici una n-a 
fost în stare să-i dea vreo lămurire. 

Atunci balaurul zise: 

— Ei, băiete loane, de-acum să mai stai niţel, 
până oi mânca. 

Şi aduse şase buţi cu vin, șase care de pâine şi 
șase ialoviţi! grase. Apoi zise feciorului de-mpărat: 

— De nu m-oi sătura cu toate astea, am să te 
mănânc negreșit și pe tine! 


1 Ialoviţă (moldovenism) — vacă. 


Pe când sta la masă, veni un ciocârlan șchiop. 
Balaurul îl întrebă de ce a întârziat așa. 

— Să am iertăciune, măria ta, zise el, dar am 
fost cale-ndepărtată! 

— Dar de Câmpan Verde și Frumos n-ai auzit? 

— Cum să n-aud? răspunse ciocârlanul. Că chiar 
de la grajdul lui am pornit, unde unul din argaţi m-a 
lovit c-un măturoi peste picior, că d-aia sunt șchiop. 

Balaurul atunci îi porunci numaidecât să ia 
îndată pe Ionică și să-l ducă tocmai acolo. Dar 
ciocârlanul se văita că e șchiop şi nu poate să plece. 
Dar porunca era neclintită. Când a fost să plece, 
balaurul i-a spus feciorului de-mpărat: 

— Bagă de seamă, să nu te înșele, că el are să te 
ducă până la o apă lată, de unde se văd seraiurile lui 
Câmpan Verde și Frumos, ca o stea numai, și O să 
vrea să te lase. Dar tu să spui că nu le vezi deloc când 
ți le-o arăta. Și atunci are să te ia sub aripă, are să te 
suie în înaltul cerului şi are să te lase pe pământul lui 
Câmpan Verde şi Frumos. 

Ionică mulţumi balaurului pentru poveţe și 
pentru ajutor și porni cu ciocârlanul la drum. Tot 
mergând așa pe cale, găsiră o mreană pe care o 
zvârlise un val pe uscat și se zbătea de moarte, 
săraca! Ion vru s-o prindă și s-o mănânce, dar ea îi 
zise, cu grai omenesc: 

— Băiete Ioane, nu mă omori; carnea mea îi ca 
iasca și n-ai să alegi nimic de ea. Du-mă în baltă și 
ţi-oi prinde vreodată bine. 

Feciorul de-mpărat făcu aşa. Apoi porniră iar 
înainte, până ce ajunseră la o apă mare. Ciocârlanul 
' arătă în partea cealaltă serziurile lui Câmpan Verde și 
Frumos. Băiatul Ionică spuse că nu le vede. 

Atunci ciocârlanul îi şterse o palmă și îl luă sub 
aripă, înălțându-se cu el în slava cerului și apoi pe 
pământ. Ajungând la Câmpan Verde și Frumos, îl 
găsi dormind în leagăn. Se culcă lângă dânsul și 
feciorul de-mpărat. 

Când s-au sculat amândoi deodată, Câmpan 
Verde și Frumos l-a întrebat: 

— Să ne luptăm, în săbii să ne tăiem, ori să ne 
prindem fraţi de cruce? 

Feciorul de-mpărat zise: 

— Mai bine să ne prindem frați de cruce! 

Și-au vieţuit amândoi laolaltă, în pace și bună 
înțelegere, vreme îndelungată, până ce, venindu-i 
vremea lui Câmpan Verde și Frumos ca să se ducă la 
biserică, într-una din zile chemă pe fiul de-mpărat 
și-i zise: 

— Frate Ionică! Uite toate cheile de la toate 
odăile, să umbli prin toate, numai în fundul casei, la 
ușa care e legată c-un tei și c-un curmei, să nu 

umbli, că de-amândoi o fi rău. 

Feciorul de-mpărat umblă prin toate odăile și 
când ajunse la ușa legată c-un tei și c-un curmei, se 
întrebă ce să fie. Intră şi acolo și văzu că în mijlocul 
odăii era legat un stâlp de fier: iar pe stâlp era legat 
un zmeu de tatăl lui Câmpan Verde și Frumos. 

Când îl văzu zmeul pe băiat grăi: 

— Dă-mi o cofă de apă, să beau, că mult bine 
ți-oi face! 

Feciorul de-mpărat, milos la inimă, i-a dat. Pe 
urmă zmeul i-a mai cerut încă una; băiatul i-aduse 
cam cu grijă. 

Cum a băut zmeul apă, s-a scuturat o dată și a 
sfărâmat stâlpul de care era legat și s-a dus de s-a 
culcat în leagănul lui Câmpan Verde și Frumos. 

Când a venit Câmpan, nu mai știa de ciudă 
văzând pe zmeu în leagăn și a priceput că de la 
feciorul de-mpărat i-a venit necazul. 

Când s-a trezit zmeul, a ieșit afară și a săpat o 
fântână în deal și alta în vale; cea din deal, seacă, 
răspundea la cea din vale. 

Apoi, luă două cofe de fier și puse pe Câmpan 
Verde și Frumos la canon, să care apă din fântâna 
din vale, să umple pe cea din deal; iar pe feciorul de 
împărat îl puse herghelegiu. 

Aşa trecură multe zile, pline de amar și de trudă. 

Dar într-o zi, feciorul de-mpărat, vrând să scape 
pe Câmpan Verde şi Frumos de la canon, alese doi 
cai buni din herghelie, se duse la dânsul și-i zise: 

— Măi Câmpan Verde şi Fronios, mergi cu 
mine? 

— Da’ cum să nu merg? zise el. 

Atunci încălecară pe cai şi plecară. Dar calul 
zmeului necheză năprasnic în grajd. Zmeul îl auzi și 
îi grăi: 

— Câinii carnea să-ţi mănânce, ciorile sângele 
să-ţi bea, de ce nechezi așa? Au, n-ai ce bea şi ce 
mânca? 

— Ba am, stăpâne, și prea am, dar feciorul de 
împărat ţi-a furat pe Câmpan Verde și Frumos, 
răspunse calul. 

— Am vreme să cânt un cântec, să joc, să beau 
o cafea, să trag un ciubuc, și de ajuns să-i ajung? 
întrebă zmeul. 

— Ai și prea ai, răspunsu-i-a calul. 

Zmeul cântă un cântec, îi trase un joc, bău o 
cafea, trase un ciubuc și încălecă pe cal. Într-o clipită 
îi ajunse pe fugari și-i aduse la locurile lor. Apoi îi 
zise lui lonică, feciorul de-mpărat: 

— Vezi, să nu mai faci a doua oară asta, că nu te 
mai iert! 

După o bucată de vreme, feciorul de-mpărat 

alese doi cai și mai iuți, luă pe Câmpan Verde şi 


Frumos și începură să gonească. 

Dar zmeul îi ajunse şi de data asta; pe feciorul 
de-mpărat îl tăie în bucățele, iar pe Câmpan îl aduse 
la osândă. | 

Pe când trupul ciopârţit al lui Ionică zăcea în 
mijlocul drumului, veni un cârd de ciori, luară din el 
fiecare câte o bucăţică în cioc și se duseră acasă la 
stăpâna lor. 

Acum, la una se nimerise degetul cel cu inelul și 
fiind aproape de fereastră o văzu stăpâna lor 
ciocănind în inel. Stăpâna ciorilor atunci ieși iute 
afară, căci cunoscuse inelul lui frate-său. 

Pe urmă, întrebând cioara unde a găsit inelul 
acela, îi zise să i-l dea ei. Cioara spuse că l-a găsit pe 
pământul lui Câmpan Verde și Frumos. 

Atunci, stăpâna lor degrabă a trâmbiţat de s-au 
strâns toate ciorile, poruncindu-le să aducă toate 
bucăţile de carne și ciolane, ba să se ducă să soarbă 
şi sângele din pământ. 

Ciorile, cât te-ai șterge la un ochi, au adus toate 
bucăţile, iar sora lui Ionică a pus bucăţică lângă 
bucăţică, l-a întrupat pe de-a-ntregul, apoi l-a spălat 
cu apă moartă și l-a stropit cu apă vie. 

Atunci a sărit în picioare feciorul de-mpărat, de 
trei ori mai frumos de cum fusese înainte. Apoi grăi: 


14 


— Lung somn am dormit, surioară dragă! 

— Ai fi dormit mult şi bine, frăţiorul meu, dacă 
nu eram eu pe-aici. Dar ce cătaşi la hainul de zmeu? 
îl întrebă sora lui. 

Feciorul de-mpărat, cu multă obidă îi povesti 
toate şi-i zise că trebuie să scape de canon pe 
Câmpan Verde și Frumos, care numai de pe urma lui 
îndură osânda zmeului. Dar sora lui îi zise: 

— Frăţioare dragă, n-o să poți scăpa cât lumea și 
pământul pe Câmpan Verde și Frumos, afară numai 
dacă ai putea să capeţi iapa babei hodoroagă, 
nevăzută, neauzită, din smârcurile mărilor, în 
adâncul zărilor. . | 

Auzind una ca asta lonică, feciorul de-mpărat, a 
oftat greu, din fundul inimii și porni spre latura pă- 
mântului,. încotro îi arătă sora lui. Cât o fi mers el nu 
pot să vă dau bine seama, dar nu ajunge cineva așa, cu 
una cu două, în smârcurile mărilor, în adâncul zărilor. 

Baba avea o ogradă mare și-n toți parii de la gard 
„era câte un cap de om: numai unul n-avea și cât ți-era 
ziulica de mare se văicărea și cerea: cap! cap! 

Băiatul, cum ajunse, se trânti pe prispa casei, iar - 
când ieși baba din casă îl întrebă: 

— Da' ce cauţi pe-aici, flăcăiașul maichii? 

— Slujbă caut, mătușă, răspunse lonică. 

— Apoi, iacă, dacă vrei să te bagi la mine, ai 

să-mi paşti o iapă doar, și-ncolo nimic. Să mi-o duci 
în trei seri la iarbă şi, dacă mi-oi aduce-o, ţi-oi da, 
pe alese, un cal din grajdul meu; dacă nu, unde-ţi stă 
capul, or să-ţi stea şi picioarele! 

Băiatul primi cu inimă bună și, după ce mâncă 
ce-i puse baba pe masă, se mai dete niţel, așa pe 
prispă, ca să mai aţipească până o scăpăta soarele, că 
iapa mergea la iarbă după apusul soarelui. 

Baba, cum se înseră, se vâri în grajd și luă iapa 
la bătaie cu un bici de foc, poruncindu-i să se 
ascundă bine. Pe urmă sculă pe băiat şi-i dete în 
primire iapa. Băiatul se sui călare pe ea, da' cum a 
făcut, cum a dres, nu știu, că deodată începu să 
moţăie călare, apoi adormi de-a binelea. 

Când s-a trezit, era călare pe căpăstru și cu 
mâiniie-n buruieni. Atunci prinse a zice: 

— Vai de mine și de mine! M-a mâncat fript 
baba. Barem de-ar fi lupul bătrân pe-aici, el poate ar 
fi văzut-o. 

Iată și lupul atunci grăind: 

— Ce-i, lonică? 

— Ce să fie, răspunse el, iapa babei nu-i! 

— Ei, lasă, nu te frământa cu firea! Hai acolo și 
ține căpăstru-n mână, îi zise lupul. Vezi colo, pe _ 
dealul ăla, o turmă de oi? Iapa babei s-a făcut mioară 
albă. Eu m-oi ciurdi pe toate lăturile și voi lua-o la 

goană; iar când ăi vedea că fuge tare, atunci să suni 
din frâu și să strigi: „Tpru! Tpru, iapa babei și c-un 
mânz!“ Atunci ea o să fie în frâu, iar tu încalecă pe 
ea şi-ţi cată de treabă. 

Băiatul făcu întocmai. 

Când ajunse acasă, baba îi ieși în prag, făcută 
numai catran și-i zise: 

— Ai păscut iapa? 

— Am păscut-o, răspunse băiatul. 

— Ai adăpat-o? 

— Am adăpat-o. Bine- i pare, mătușă? 

— Bine, cum să nu-mi pară bine? 

Dar când a intrat baba-n grajd, după ce s-a dus 
băiatul să se odihnească, vai de spinarea iepei! A 
bătut-o până n-a mai putut baba și apoi i-a zis: 

— Vezi, să dea dracu' să te mai găsească și 
mâine, că te omor în ciomege. 

A doua seară iar se duse băiatul cu iapa la iarbă 
şi iar se pomeni adormit. Atunci se gândi la cioară și 
cioara îi spuse că iapa se bate cu capul de toartele 
cerului; apoi îi zise să aştepte. 

Şi cioara stârni toate ciorile și de-aici se porniră 
vântoasele și alungară iapa care se făcuse o stancă! 
vânătă cu doi pui după ea. 


! Stancă — cioară. 


Băiatul, când o văzu, îi zise: „Ipru! Tpru, iapa 
babei cu doi mânji!“ (că iapa mai făcuse un mânz). 

Acasă, baba îl primi cu bucurie pe faţă şi cu 
veninul în inimă. 

A treia seară, iapa s-a făcut o mreană și s-a 
scufundat în fundul mărilor, dar băiatul s-a gândit la 
peştele pe care îl scăpase de moarte și peștele i-a scos 
mreana la țărm și el i-a pus apoi căpăstrul în cap 
zicându-i: „Tpru! Tpru, iapa babei cu trei mânji“, că 
pasămite iapa făta pe fiecare seară câte un mânz. 

Apoi au pornit acasă. Baba, când i-a văzut, era 
să plesncască fierea-n ea de ciudă, dar s-a potolit și 
s-a arătat bucuroasă de argatul ei. Pe urmă grăi lui 
Ionică: 

— Acu', dragul mătușii, mai odihnește-te până 
mâine și mâine-ţi voi plăti, precum ne-a fost vorba. 

După ce adormi băiatul, baba a intrat în grajd și 
a spintecat pe toţi mânjii, le-a scos inimile și le-a 
băgat pe toate în iapă. Apoi a luat un bici de foc și 
din mânji a făcut cai frumoși și din iapă făcu un ogar 
şi-i băgă biciul de foc într-o ureche. 

Dar pe când dormea, lonică se pomeni lângă el 
cu fata babei — că baba avea și-o fată mare — și 
scuturându-l îi zise: 

— Dacă m-ai lua dumneata, eu ţi-aș spune o 
vorbă și n-o să-ţi pară rău!! | 

EI răspunse: 

— Eu n-am îndrăznit să-ţi spun cuvântul ăsta 
până acum, că de... mi-erai stăpână, da' mi-ai plăcut 
mult și te iau, numai să vrei. 

— Vreau, cum să nu vreau! zise fata. Bagă de 
seamă la ce-ţi spun... 

Şi-i spuse ce-a făcut mamă-sa cu caii și cu iapa 
din grajd. 

Apoi mai zise: 

— Vezi să nu te îmbie cu vreunul din caii ăia 
frumoși, că n-ai să mergi cu el călare decât până la 
poartă și acolo cazi de pe el și nu mai dai nici măcar 
dintr-un deget. Tu să nu iei nici unul, ci să te duci 
după grajd, să pui mâna pe lanţul ogarcei, s-o iei și 
pleci cu ea. Orice ţi-ar mai toca mama, tu să te faci 
niznai. 

Aşa şi făcu băiatul la alegere. lar baba, când 
văzu una ca asta, începu să se schimonosească și cu 
multă prefăcătorie îi zicea că să nu se orbească până 
într-atâta şi să ia un cal bun și vrednic de el, că nu 
vrea să plece cineva de la ea nemulțumit. Dar băiatul 
porni cu ogarca de lanţ. 

Atunci ieși din casă și fata cu bocceaua plină în 
mână și zise babei: 

— Am avut și noi o slugă bună, lasă-mă să-l 
petrec până mai încolo. 

Baba, de ciudă, nu zise nimic, dar vru să 
otrăvească ogarca, însă băiatul puse mâna pe o 
ciozvârtă de târnaţ și păli pe babă o dată aşa de bine, 
că o lăsă lungită. 

Apoi porni cu fata și cu ogarca pe poartă; iar 
- baba se sculase și striga în urma fetei: 

— Vino-napoi, draga mamei, să nu te lovească 
și pe tine și să paţi şi tu ca mine! 

Băiatul își vedea de-ale lui; scoase biciul din 
urechea ogarcei și o făcu mai frumoasă cum nu 
fusese niciodată. După aceea încălecând zise fetei să 
se urce îndărăt, și fiind tot cu ciozvârta-n mână, lovi 
iapa o dată strașnic peste gură; apoi, cât ai răsufla, fu 
la curțile lui Câmpan Verde și Frumos. ÎL luară și 
plecară, dar calul zmeului râncheză o dată din grajd 
așa de tare, că ţiuiră trei ceasuri palaturile de zamfir, 
iar zmeul sări din pat și răcni la el: 

— Ce e, mânca-ţi-ar carnea câinii și ţi-ar bea 
sângele ciorile! N-ai ce bea și ce mânca? 

— He, he, stăpâne, răspunse calul, am şi prea 
am ce bea și ce mânca, dar feciorul de-mpărat ţi-a 
furat pe Câmpan Verde și Frumos. 

Zmeul tot mai întrebă: 

— Am când să cânt un cântec, să joc o dată, să 
beau o cafea, să trag un ciubuc și de ajuns să-i 
ajung? 

— Ai când să cânţi un cântec, să joci un joc, să 
bei cafea, să tragi un ciubuc, dar de ajuns nu i-ai mai 
ajunge cât lumea! 

Zmeul atunci se repezi pe cal şi se așternu 
drumului cu el. 

Feciorul de-mpărat o luase mai domol, așa că 
zmeul mai pe sub seară îi ajunse, dar nu putea urca 
acolo, în înaltul cerului, unde erau Câmpan și Ionică. 
Atunci iapa necheză din înălțimea unde se afla și grăi 
către calul zmeului: 

— Cal de zmeu şi fiu al meu, trântește pe 
stăpânul tău de-l fă praf şi pulbere și vino la stăpânul 
meu, Că ţi-o da să șezi până în piept în fân cosit din 
postul Sâmpietrului și grăunţe cât ăi vrea! 

Şi calul zmeului ascultă și făcu așa. De zmeu nu 
se alese nici praful, când căzu; iar Ionică, feciorul 
de-mpărat și cu Câmpan s-au întors la seraiurile lor și 
au petrecut zile îndelungate în pace netulburată. 

Şi aici se sfârșește povestea mea. 


POVESTE POPULARĂ ROMÂNEASCĂ 


Zâna de pe tărâmul florilor 


DEMULT... DEMULT, de nu se mai știe când, 
trăia într-o lature a pământului un om sărac lipit. Și 
pe lângă celelalte toate, mai avea și o piază-rea afară 
din cale. Pe tot ce punea mâna, îi ieșea tot pe dos și 
cu ponos. i 

Văzând el că mântuire nu e şi că acasă cei șase 
copii țipau toată ziulica de foame, se luă de gânduri. 

La o vreme era chiar să-și facă seama, dar 
gândindu-se ce amar de deznădejde ar fi rămas în 
urmă, se lăsă în voia ursitei, plecându-se iar sărăciei, 
până ce odată, nemaiputând răbda, luă un topor și 
plecă în lume, cu gând să omoare sărăcia. Și a plecat 
omul la drum. 

Tot mergând el așa, pe-o cărare strâmtă, la 
marginea unei păduri bătrâne și îndepărtate întâlni un 
unchiaș, cu o barbă de argint, cu ochi blânzi și cu 
vocea blajină. 

— Dar unde te duci, măi creștine, aşa necăjit? 

— Mă duc, moșule, să omor sărăcia, pe unde-oi 
găsi-o, că uite-așa și-așa și-așa, spuse omul tot ce 
avea pe inimă. 

Și grăi bătrânul: 

— Du-te acasă, omule, pune și tu un pogon de 
grâu şi să vezi ce-o să răsară. Dar să-l îngrijești bine! 

Auzind acestea, omul se întoarse acasă și făcu 
întocmai după cum îl povăţuise unchiașul. 

Și atunci văzu că răsare niște grâu des ca peria și 
cu spicul de aur. 

De teamă ca nu cumva păsările cerului să-i fure 
vreun spic, omul puse de pază pe cei trei băieţi ai lui. 
Unul la capăt de loc, altul la celălalt capăt, iar cel 
mic păzea la mijloc. i 

Cum păzea aşa, băiatul cel mic văzu o cioară că 
vine și ia un spic. El se repezi atunci după ea 
zicându-i: 

— Cioară, cioară, dă-mi spicul, că tata mă 
omoară! 

Dar cioara, de unde! 

Mai merse ce mai merse băiatul după ea și iar: 

— Cioară, cioară, dă-mi spicul, că tata mă 
omoară! 

Şi tot aşa mereu, până ce băiatul, tot mergând 
după ea, s-a pomenit departe, într-un loc pustiu, de 

unde nu se zărea nici scânteie de lumină. 

Dar el tot nu băga de seamă aceasta și se ținea 
mereu după cioară, străbătând în goană câmpuri 
nemaiumblate, locuri nemaivăzute, pustietăţi 
nebănuite de mintea omenească. 

lar când soarele da în de seară, ajunse la o 
pădure mare, care se întindea cât vedeai cu ochii. A 
intrat în pădure băiatul și, cu cât se afunda mai mult 
în inima ei, cu atât întunericul creștea, până ce, de la 
o vreme, nu se mai zărea nici cărare, nici nimic. 
Frunza deasă a copacilor înalţi până la toarta cerului 
nu lăsa să se vadă nici un petec de cer, nici o sclipire 
de stea. Şi tot în afundul pădurii nici un viers de 
pasăre nu străbătea, nici un freamăt de frunză. 

Dintru întâi, băiatul a cam început să tremure de 
spaimă, văzându-se în atâta grozăvie de pustietate, 
fără nici o nădejde de scăpare. Dar mai târziu, tot 
mergând așa, pe dibuite, mai prinse o fărâmă de 
inimă, tuși de câteva ori, fluieră și dete un chiot. 
Codrul adormit gemu prelung şi apoi iar se adânci în 
tăcerea lui de mormânt. 

Tot mergând mereu pe dibuite, zgâriindu-și 
mâinile şi obrajii, sfâșiindu-și straiele, băiatul 
mamei iacă zăreşte departe-departe o lumină mică, 
mică de tot, care pierea şi iar se ivea. 

Apucând într-acolo, cu chiu cu vai ajunse la un 

foc, lângă care dormea, pe sforăite, un zmeu mare. 

Cam cu frică se apropie de foc şi începu să se 
încălzească, până se învioră de-a binelea și începu să 
joace de bucurie. Odată nu știu cum se făcu şi atinse 
coada zmeului. Dihania sări din somn și, văzând pe 
„băiat împietrit de groază, îl întrebă ce-i cu el. 

Băiatul, cu multă frică și tremurând, spuse tot, 
din fir și până-n aţă. Cum păzea grâul lui tată-său, 
cum s-a luat după cioara ce-i furase un spic, cum s-a 
rătăcit prin pustietatea asta, în sfârșit, toate. 

Zmeul, dacă auzi spusa băiatului, îi zise: 

— Vrei să mergi cu mine? 

— Merg. Merg oriunde, numai îndărăt acasă nu 
mă mai întorc, că mă omoară tata din bătăi. 

Zmeul îl luă cu sine și porni la curţile lui cele 
pline de strălucire. Acolo îi arătă lui toate bogăţiile 
lui nemărginite. 

L-a dus la grajdul lui de aramă, unde se aflau cai 
năzdrăvani, i-a arătat ieslele lui pline cu jăratic; și 
mai ales calul care avea douăzeci și patru de aripi și 
trei inimi în el. L-a dus apoi de i-a arătat 
împrejurimile acareturilor: oborul plin de turme, 
grădina plină de pometuri, care aurii, care brumării, 
care în pârgă, care coapte, care răscoapte; i-a arătat 
iazul în care peștii se băteau toată ziua în razele 
călduţe ale soarelui. L-a băgat prin toate cămările 

palatului, unde se găseau avuţii fără număr; l-a dus 
în odaia cu bani, în odaia de mâncare, unde erau 
toate lucrurile numai de argint și aur; l-a dus în 
pivnițele palatului, unde erau strânse buţi fără 
număr, cu vin uitat de vechi; în sfârșit, zmeul i-a 
arătat tot ceea ce avea și care nu e dat să aibă toți 
muritorii. Băiatul, când a văzut atâtea minunăţii, 
n-avea ce să zică de bine ce-i părea. 

Nu era lucru pe care să nu-l zică zmeul și el să 
nu-l facă dintr-o clipeală. 

Au petrecut ei așa vreme de vreo zece ani; până 
ce i s-a făcut băiatului de-nsurat. Atunci zmeul, 
simțind ce vrea, îl luă și-i zise: 

— Du-te la iaz şi ascunde-te-n stuh. Când ăi 
vedea că se pogoară trei zâne, că se dezbracă și se 
aruncă în iaz să se scalde, atunci să te repezi s-apuci 
o cămașă de-a lor, și-apoi vino-ncoace. Dar să nu te 
pună păcatele să te uiţi înapoi, orice-ar zice ele. 

S-a dus flăcăul și a făcut după cum îl povăţuise 
zmeul. Ajungând la iaz, s-a ascuns în stuh și a prins 
să aștepte. | 

Pe când sia el acolo, numai că se simte un 
freamăt prin stuh, de părea o boare plină de miresme 
și văzu trei zâne care se lăsau din văzduh, albe ca 
zăpada și frumoase ca soarele. După ce s-au lăsat pe 
pământ, au început să se dezbrace de veșmintele lor 

tesute cu aur și cu mărgăritar. Apoi şi-au aruncat 
cămeșile lor subțiri ca pânza păianjenului. 

Ce să vă mai spun eu? Flăcăul, uimit de 
frumuseţea ce-i sta în faţă, își pierduse firea. După ce 
şi-a venit în sine, se scoală de acolo, înșfacă o 
cămașă de-a zânelor și goană, băiete! 

Zânelor nici nu le trăsnea prin cap că au să 
păţească ceva și se daseră la zbenguială prin apa 
călduţă și limpede. 

Când văzură năpasta, repede săriră pe mal și 
prinseră a se îmbrăca, dar cea mai mare nu-și găsea 
cămașa. Dacă văzu așa, unde începu să mi se 
jelească, de uda pământul și unde începu să-și 
smulgă cosiţele de aur, străduindu-se să înduplece pe 
băiat cu vorba, doar s-o uita îndărăt, ba că „o să te 
iau de bărbat“, ba că „numai uită-te niţel îndărăt și 
vezi podoabele ce-ţi dau!“, în sfârșit, cu șoșeli și cu 
momeli, băiatul întoarse capul. Atunci zâna îi înhăță 
cămașa, îi trase două palme, de-i trosniră urechile și 
apoi se ridică în slava cerului, lăsându-l pe flăcău 
bleojdit! și cu gura căscată, uitându-se cum i-a 
scăpat norocul din mână. 

Când îl văzu zmeul venind singur și plouat, 


1 Bleojdit — cu privirea pironită. 

începu să-i zică așa băiatului: 

— Hei, băiete, băiete! Nevasta nu se ţine așa, cu 
una, cu două. Știam eu cum o să vii de-acolo. Să mai 
aștepți un an. 

Și a așteptat băiatul, gândind mereu la minunea 
de zână pe care o avusese în mână și acum îi ducea 
dorul. Dar a trecut și focul ăla și s-a mântuit anul. 

Zmeul, dacă-l văzu așa neastâmpărat, îl trimise 
iar la iazul de din vale, dându-i aceleași poveţe ca 
şi-ntâi. 

Se duse din nou băiatul la iaz și ca-ntâia dată se 
ascunse în stuh. Deodată văzduhul începu să adie și 
cele trei zâne se lăsară din nou la marginea apei. 
După câtva timp, după ce s-au mai uitat încoace 
şi-ncolo, au început să se dezbrace și rând pe rând se 
aruncară în apă. Zbenguiala începu din nou, căci, 
pasămite, ele uitaseră păţania de an. 

Dar băiatul, care pândea la doi pași de ele, nu 
stătu cu mâinile în sân, ci se repezi de-nhăţă o 
cămașă de-a zânelor și iarăși, goană, băiete! 

Cum au prins zânele de veste, au dat zor să iasă 
la mal și să se îmbrace. Dar zâna mijlocie nu-și mai 
găsi cămașa; flăcăul o luase și fugise cu ea. Zâna, 
nici una, nici două, se îmbrăcă în grabă cu hainele 
celelalte și începu să fugă după băiat, rugându-l cu 
glasul cel mai înduioșător de pe lume să se îndure și 

să-i dea cămașa. Băiatul își căuta de cale, fără să ia 
în seamă sporovăielile zânei; dar ea, văzând că nu e 
chip să pună mâna pe cămașă, începu să-l roage cu 
mai multă stăruință, jurându-se că nu va face ca sora 
ei mai mare și o să-l ia de soţ. 

Băiatul, minte neîncercată, se înduplecă și 
întoarse capul. Atunci zânişoara își înșfacă odorul și 
cârpește o pereche de palme băiatului, de-a rămas, 
bietul, năucit, văzând stele verzi înaintea ochilor, iar 
zâna și-a luat zborul în slavă. 

S-a întors băiatul acasă bufnind și trăsnind de 
necaz; iar zmeul, văzând în ce hal se află, începu să 
dea din cap, râzând: 

— Nu ești copt la minte și pace; iacă, ţi-a jucat 
festa o fetișoară. Să mai aștepți un an! 

La anul s-a dus băiatul din nou la iaz și ca-n alte 
dăți s-a ascuns în stuh. Numai ce-și găsise un locșor 
mai bun, că iată și zânele coborându-se din văzduh. 
Se dezbrăcară în grabă și se azvârliră în apă, una pe 
„alta, șuguind; apoi a mai mare aduse vorba de cele 
păţite în anii trecuţi și râzând tustrele cu hohot de 
nepriceperea băiatului, credeau că acum n-o să li se 
mai întâmple nimic. 

Dar nu știi de unde sare iepurele, și băiatul iese 
din stuhăriș, când cu gândul nu gândiră, apucă o 
cămaşă și p-aci ţi-i drumul. 

Zânele dintru-ntâi crezură că o să mai meargă ca 
în alte dăți; nu prea se sinchisiră. Dar când ieşiră la 

mal, zâna cea mică văzu că a dat și ea de șugubină!. 
Se îmbrăcară iute doar cu hainele şi-ncepură să roage 
pe băiat să se uite-îndărăt. Dar băiatul prinse la cap și - 
nu vru cu nici un chip să facă prostia. 

Dacă văzură că acum li s-a-nfundat, cele două 
zâne mai mari se ridicară în zbor și pieriră în văzduh; 
iar cea mică, plângând de ţi se rupea inima, urma cât 
colea pe băiat, până ce ajunse la curțile zmeului. 

Când văzu zmeul pe băiat vesel, atunci nu mai 
putu și el de bucurie şi, luându-l în braţe, îi zise: 

-= — De-acu-ncolo poţi să te duci şi la tatăl tău, că 
s-a mai îmbunat şi el, apoi ţi-o fi și ție dor de casă și 
de frați. lacă: nevastă ţi-ai luat, îţi dau un cal, daruri 
și să te plimbi cu nevasta pe-acasă, iar dacă te vei 
mai gândi la mine, vino, că ești ca la tine acasă. Dar 
acum, cată să te duci, dacă vrei să te cununi cu 
nevasta, că trebuie să ai blagoslovenia părintească și 
eu nu ţi-o pot da. 

Plecă băiatul cu zâna, care acum nu mai avea 
nici o putere peste firea omenească, fiindcă toată 
puterea ei sta în Cămașa aceea pe care i-o răpise Făt- 
Frumos. 


1 Șugubină — bucluc, pocinog. 

Ajungând la părinţi, află pe tatăl său bătrân de 
tot, iar pe fraţi îi găsi gospodăriţi, cu casa și masa 
lor, cu neveste frumoase și cu o spuză de copii 
dolofani. Toate neamurile s-au strâns ca să-i serbeze 
venirea şi totdeodată cununia lui cu fata pe care o 
adusese din străini și care era nespus de frumoasă. 

În vălmăşagul petrecerii, numai mireasa sta tristă 
și cu ochii-n pământ. Când a-nceput să se-nvârtească 
hora, toată lumea rămase uimită de jocul măiestrit al 
miresei. Nu se mai văzuse o așa mândreţe de joc 
ușor; părea că mireasa nici nu atinge pământul, ci 
plutește așa, pe sus, purtată de un dar ceresc. 

Iar surorile băiatului, că uite, vream să vă spun 
că avea și trei surori care se măritaseră de mult și 
aveau fiecare casa lor, începură și ele să-și dea 
ghionturi una alteia și să-și zică înde ele: 

— Mult mai joacă frumos cumnăţica noastră, 
surioară, și ce noroc a dat pe fratele nostru cu aşa 
minune de femeie! 

Dar zâna de colo, auzi și ea ce grăiră surorile 
băiatului și rosti și ea cu gândul amărât și trist: 

— Ei, cumnăţică, dragă! Ce joc eu, dar ce- ați 
vedea dacă fratele tău mi-ar da odată ceea ce mi-a 
luat. 

Surorile băiatului, numai ce auziră de așa ceva, 
şi pe loc îl înconjurară pe mire, rugându-l ca să-i dea 

lucrul luat. Dar el pricepu şiretenia miresei și nu se 
înduplecă. 

Atunci toți nuntașii începură să-l roage ca să n-o 
întristeze pe nevastă pentru nimica toată și să-i dea ce 
spunea ea. L-au rugat pe bietul mire atât, că n-a mai 
avut încotro și a spus să ia ce-o găsi în pod, atârnat 
pe căpriorul casei. 

Una din surori s-a urcat repede și a adus odorul. 
Cum a pus mâna pe el, mireasa odată s-a- nvoioșat şi 
a început să joace de zece ori mai cu foc şi mai 
mândru. În cântecul cimpoiului învârtea mireasa 
hora, de-abia atingând pământul și luminând toată 
casa cu voioşia ei care strălucea pe chipul ei frumos. 

Dar la o vreme băgară de seamă nuntașii că 
mireasa se tot înalță din ce în ce mai sus, așa că de- 
abia se ţineau de mâinile ei jucătorii. Când, deodată, 
se desprinse de horă și, înălțându-se în văzduh, spre 
mirarea nesfârșită a tuturor, grăi către băiat: 

— Eu am venit după tine, de voie-de nevoie. 
Dacă ţii la mine și ţi-s dragă, atunci vino să mă cauţi 
la izvorul zorilor, pe tărâmul florilor, unde iarba 
creşte, în patru se-mpletește, și nu se mai veştejește! 
Şi atunci te-oi lua; dacă nu, nu! 

Apoi pe dată și-a dat drumul aripilor și a zburat, 
îndepărtându-se spre răsărit. 

Când a văzut una ca asta, băiatul a rămas ca 

trăsnit; iar toţi nuntașii, posomorâţi și întristaţi, s-au 
furişat pe la casele lor, știindu-se de vină, deoarece 
ei îndemnaseră pe mire să dea cămașa zânei. 

Dar flăcăul nu deznădăjdui și se hotărî să-şi 
caute ursita. Toate stăruinţele fraţilor și surorilor 
care-l îndrumau să nu se dea pierzării de bună voie, 
ci mai bine să stea acasă și și-o mai găsi vreo fată de 
seama lui, au fost degeaba. El era hotărât să plece cu 
orice chip, ca să-și caute soția. 

„De ce mi-e scris, nu scap, grăi el, și, dacă mi-o 
fi ursita să mor, o să mor și pace. Dar până nu voi 
găsi-o, nu mă las, măcar să știu bine că păţesc 
orice,“ 

A doua zi, când se îngâna ziua cu noaptea, 
băiatul și-a luat ceva merinde pentru drum și-a plecat 
înspre Soare-Răsare. 

Şi s-a dus băiatul nostru, călăuzit doar de dorul 
zânei; s-a dus până ce-a ieșit din hotarele îngăduinței 
oamenilor muritori și până a trecut dincolo, într-un 
ținut neasemănător cu lumea noastră nemernică. 

Toate lucrurile i se păreau acolo altminterea. 

Soarele nu mai apunea niciodată și niciodată nu 
trimitea raze dogoritoare, albăstrimea curată a bolţii 
cerești era pururi nepătată, ierburile erau toate 
înflorite, de păreau câmpiile mari și nețărmurite, 

niște chilimuri! împistrite și alese de o mână iscusită 
din cale-afară. 

Văzduhul era plin de miresmele ierburilor care, 
mişcându-se la o adiere a băltărețului?, făceau să se 
audă niște cântări măiestre, ce dezmierdau auzul și 
dau doruri neînţelese. 

lar băiatul, gândindu-se la zână, soţia lui, oftă 
din rărunchi, zicându-și că poate și-n ţinutul ei or fi 
minunăţii tot de felul ăstora şi atunci cum își mai 
putea el închipui că o să părăsească ea avuţiile și 
frumuseţile pe care le avea pentru un om prost și 
pentru o lume așa nemernică. 

De la o vreme parcă întrezări el departe o casă 
înaltă, care se arăta în zare ca o nălucă uriașă. De ce 
se apropia, de aceea și casa mai bine se lămurea, și 
se părea că e clădită de o mână mult mai meșteră 
decât e dat oamenilor să aibă. 

Când ajunse la porţile curții, i se sleiseră toate 
puterile. Încheieturile i se muiaseră și genunchii i se 
încovoiau ca ramurile salciei, iar o piroteală îl 
cuprinse, încât ar fi căzut de pe picioare, dacă nu era 
la poartă o laviţă, de care sprijinindu-se, putu să bată 
la porţi. După câtăva vreme auzi un pas încet care se 


! Chilim — covor țărănesc cu două feţe. 


? Băltăreţ — vânt căldicel ce bate dinspre bălți și aduce ploaie. 

apropia de poartă și-i deschise. În prag sta o femeie 
bătrână şi cuvioasă, care, văzând un om pământean, 
grăi: 

— Ce năprasnică nevoie te-a împins în ăst ţinut 
neștiut și nebătut de picior omenesc? Nici vânturile 
nu ajung pe-aici, cu toată puterea lor; oricât de 
grozave sunt pe la voi, în partea asta își pierd tăria și 
de-abia de clatină florile; darămite, tu, fire 
pământească, slabă și plăpândă, cum ai putut răzbi? 

Dar băiatul era sfârşit de oboseală și mai că nu 
grăi ceva. Atunci bătrâna, care era maica Vineri, îl 
duse înăuntru și, dându-i să îmbuce ceva, îl lăsă ca 
să-și mai odihnească mădularele trudite. 

După ce a tras un somn bun, sculându-se, 
băiatul spuse păsul lui, din fir până-n aţă. Maica 
Vineri clătină din cap, oftând adânc. 

Băiatul o întrebă dacă n-are vreo știință unde 
hălăduiesc zânele, iar bătrâna răspunse că nu știe 
nimic, dar că o să-i arate calea ce duce la sora sa, 
adică la maica Sâmbătă, care poate o fi știind mai 
bine. 

După ce luă niţele merinde pentru drum, băiatul 
sărută mâna maicei Vineri și se îndrumă pe calea 
arătată. 

După ce a străbătut iar prin niște şesuri lungi, 
înflorite şi îmbălsămite, după ce pierdu în zare 


35 


curțile maicei Vineri, ajunse la mândreţea de case ale 
maicei Sâmbete. 

Bătu la porţi și bătrâna îi deschise, primindu-l cu 
cea mai desăvârșită uimire. După ce luă ceva ca să-și 
potolească foamea care-l chinuia, spuse necazul care 
l-a împins să vină prin depărtările astea. Apoi, 
căzând la picioarele ei, o rugă să se-ndure de el și 
să-i arate calea către zână. Dar bătrâna nu putea să-i 
facă alt bine, decât să-l îndrepte la sora ei cea mai 

„mare, adică la maica Duminică. 

Plecă băiatul iarăși și străbătu niște câmpuri care 
de care mai bogat însmălțate de flori. Într-un târziu, 
sosi, în sfârşit, și la minunea de casă a maicei 
Duminici. 

Vezi că astă bătrână era stăpâna tuturor 
zburătoarelor din lume și băiatul rămase cu gura 
căscată dinaintea curților ei. 

De-a lungul zidurilor, pe marginile cât și pe 
creasta lor, printre pomii veșnic înfloriţi ai curţii, sub 
streașina caselor se aflau cuiburi, rânduri-rânduri, iar 
în jurul lor, păsărelele cele mai frumoase de pe 
lumea asta, băteau din aripioarele lor, care aurii, 
care trandafirii, care împistrite, care roșii ca rubinul, 
care verzi ca smaraldul. Ele se zbenguiau, se 
giugiuleau, cântând cântările cele mai măiestrite, în 
mii și mii de feluri, cu viersurile cele mai felurite, 

care toate se-mprăștiau departe, în văzduhul plin de 
miresmele florilor aromate. 

Colo vedeai ciocârliile moţate gonindu-se, 
dincolo privighetoarea, mai colo grangurii; mai 
„dincolo prigoria, dincolo mierla care cânta duios, în 
sfârșit, toate vieţuitoarele și-aveau aici trimişii lor cei 
mai aleși. Frumuseţea penelor îţi lua ochii; iar 
negrăita măiestrie a cântărilor îți adormea auzul, îţi 
gonea amărăciunea din suflet. 

Într-o parte a curţii se aflau albinele harnice și 
musculițele de tot soiul. Ce să vă mai spun eu? 
Frumuseţea de-acolo nu poate s-o spună limbă 
omenească, vă las numai să vă închipuiţi. 

Maica Duminică, înconjurată de un roi de albine 
blânde, de un stol de păsărele zglobii, deschise 
porţile. Băiatul se-nchină până la pământ și-i sărută 
mâna, apoi urmând-o trecu prin curte și intră în 
cămările luminate, împodobite pe dinăuntru cu 
penele păunilor și altor păsări măiestre și se odihni 
puţin pe-un așternut moale. 

A doua zi, spunându-i ce avea pe inimă, bătrâna 
se gândi niţel, apoi spuse băiatului să aștepte până ce 
şi-o chema supușii. 

Atunci, crăiasa zburătoarelor, luând un corn de 
aur, sună de trei ori din el, și atunci toate glasurile 
fermecătoare ale păsărilor amuţiră; apoi începură să 

curgă stoluri-stoluri şi să se așeze pe rând înaintea ei. 

Din cele patru părţi ale lumii porniră a veni în 
nori groși, stăvilind lumina soarelui, toate păsărelele 
de pe faţa pământului; toate soiurile de albine, de 
musculiţe, și toate, ca și cele din curţile crăiesei, 
începură să se așeze în rânduri, așteptând sfioase și 
supuse poruncile pe care crăiasa avea să le rostească. 

Întrebându-le atunci maica Duminică dacă nu 
cumva știe vreuna din ele palatul zânei din câmpia 
florilor, unde iarba crește, -n patru se-mpletește și nu 
se veștejeşte, nici una nu răspunse. Doi călifari 
semeţi, care bătuseră mult din aripi, se așezară cu 
aripile pleoștite. Bătrâna mai întrebă o dată, dar 
nimeni nu-i răspunse. 

Mai la urmă, iată că zbârnâi prin văzduh o 
albiniță ostenită, prăpădită, târându-și o aripă 
șubredă şi veni să se așeze la picioarele crăiesei. 

Când maica Duminică întrebă a treia oară, atunci 
albiniţa sări de acolo și grăi cu glasul ei subțire: 

— Știu eu unde este palatul zânei din câmpul cu | 
florile, că acuș am venit chiar de acolo. Dar ce 
poruncește luminata și sfânta crăiasă? 

— Uite, voinicul ăsta vrea să meargă acolo. Să-i 
fii de călăuză! 

— Bucuros, dar aripile mi-s betege și puterea 
mi-i sleită. 

38 


f 


$ 


A 


— Suie-te pe umărul meu, zise băiatul și numai 
să-mi arăţi drumul, că te duc eu ca gândul. 

Îşi puse el într-o trăistuță merindele pe care i le 
dăduse maica Duminică, își luă rămas bun de la ea și 
plecă. Bătrâna îl urmă cu ochii din prag și, când se 
depărtă niţel, îi zise: 

— Vezi, când vei fi mai bătut de vreo nevoie 
să-ți aduci aminte de mine! 

Apoi închise porțile și păsările începură din nou 
cântările lor. 

S-a tot dus și s-a dus băiatul, până ce a pierdut în 
zare casele bătrânichii și până ce cântările păsărilor, 
topindu- se în văzduh, nu se mai auziră deloc. S-a dus 
, Și iar s-a dus, până ce, de la o vreme, a început să 
simtă niște miresme care umpleau văzduhul. 

Într-un târziu ajunseră şi-n câmpul florilor, de 
| unde veneau miresmele. Ce să vă mai spun eu de 


Amândreţea feluritelor flori, care împodobeau întinsul 


fără margini? 
b După ce a străbătut raiul acela, a zărit în mijlocul 


câmpiei mândreţea de curţi ale zânei. 


Părea o nestimată uriașă, un al doilea soare, 
azvârlit de o mână în mijlocul câmpurilor însmălțate 
şi împestriţate de flori. Băiatului îi pierise văzul de 
așa orbitoare strălucire. Când au ajuns la porţi, 
albinița și-a luat rămas-bun de la băiatul care nu știa 

cum să-i mulțumească de binele făcut. Apoi el a 
bătut în poartă. O roabă veni să-i deschidă. 

EI, după ce întrebă dacă e acasă zâna, fu luat și 
dus ca să se mai întremeze cu ceva de mâncare, că se 
sfârșise de tot din pricina drumului. Apoi îl luară 
zânele și-l duseră să se îmbăieze și să se schimbe de 
haine, că în halul în care se afla el nu putea să vadă 
pe zână. 

După ce isprăvi cu tot dichisul, îl luară alte două 
roabe, gătite ca niște domniţe și-l duseră în cămările 
de sus ale palatului. Acolo îl aștepta zâna, în toată 
podoaba ei de strălucire și frumusețe. 

Şi a început să-l plimbe prin cămările palatului, 
să-i arate nesecatele comori de bogății şi frumuseți 
care zăceau sub acoperișurile de argint ale palatului 
de sticlă. 

Ce odoare nepreţuite, ce comori, ce nestemate 
au mai trecut pe sub ochii flăcăului nostru, ameţit de; 
atâta noroc, nu le pot spune, dar spun bătrânii că, 
într-o cămară de-a zânei, erau bogății să hrănești dir; 
belșug o lume-ntreagă și erau fără număr cămăril,. 
palatului. Dar ce-i păsa flăcăului de toate astea? Avea 
lângă el pe crăiasa gândurilor sale, făptura după 
care-i tânjise sufletul, în mreaja dorului celui mai 
arzător, atât amar de vreme! 

Pentru ea străbătuse el nouă mări și nouă ţări, 

pentru ea se făcuse luntre şi punte, pentru ea umblase 
pe cărări neumblate, prin ţinuturi neajunse nici de 
bătaia vântului... 

Și au petrecut așa, în desăvârșită fericire, trei 
săptămâni întregi. 

Dar veni vremea când zâna trebuia să se ducă la 
un sobor! al zânelor, de unde trebuia să dobândească 
şi voia de a se cununa cu un pământean. Când a 
plecat, i-a dat în seamă toate cheile palatului, 
grăindu-i: 

— Prin toate încăperile să umbli, numai unde s-o 
potrivi cheia asta să nu-ţi calce piciorul, căci atunci 
de toată viaţa noastră pulbere nu se va alege. 

Şi ca să țină minte mai bine, îi legă cu un fir de 
“păr de-al ei cheia blestemată. 

Înălțându-se apoi pe-o adiere, ea zbură în slava 
cerului, luând-o spre răsărit, unde se și pierdu în 
zare. 

Flăcăul nostru, rămas singur, luă smocul de chei 
şi începu să cutreiere șirul odăilor, spre a-i trece de 
urât și spre a-și îndulci amarul pustiu al singurătăţii. 

După ce a mers prin toate încăperile, ajunse și la 
locul unde se potrivea cheia însemnată. Gândul că 
intrarea aici i-a fost oprită de zână îl făcu să se 


1 Sobor — adunare. 

îndepărteze, dar dorinţa de a ști, îl ţinu pe loc. De 
trei ori fugi și de trei ori se înturnă, până ce se hotărî 
să deschidă niţel ușa și să vadă ce e, dar să nu intre. 
Puse cheia în broască şi o întoarse; broasca era 
ruginită și se-nvârtea cu greu; în sfârşit descuie și 
crăpă ușa niţel. 

Atunci un val de aer pătrunse de afară în odaia 
dosnică şi întunecată, apoi o trosnitură groaznică 
făcu palatul să se clatine din temelii, iar băiatului îi 
îngheţase inima de groază. Dar la urmă se dumiri 
niţel, când auzi dinăuntru un glas blând, care-i zicea: 

— Mulţumesc, prietene, pentru asta-ţi iert o 
moarte! 

EI, prostul, crezând că e vreo fire pământeană, 
deschise ușa din nou și intră înăuntru. Atunci mai se 
auzi un trosnet și în mijlocul odăii văzu, legat și 
ferecat cu trei cercuri de fier, un zmeu cât toate 
zilele. Două cercuri plesniră, mai rămânea al treilea. 

Zmeul de-acolo grăi băiatului: 

— Du-te şi-mi adu un bărdac de apă, să mă 
răcoresc niţel, că mult bine ți-oi face și eu. 

Iar băiatul se duse și-i aduse; încât plesni și al 
treilea și zmeul sări slobod în picioare, răsuflând 
adânc de hăuia palatul. Apoi grăi băiatului: 

— De te-ai face vinovat de moarte către mine, 
de trei ori te-oi ierta pentru binele ce mi-ai făcut, dar 

acum ia-ţi tălpășița, că palatele-s ale mele, ca și 
zgripţuroaica şi isteaţa de zână. Să nu-ţi mai simt 
făptura pe-aici! 

Băiatul ieşi binișor, amărât, probozindu-se și 
blestemându-se pentru prostia pe care o făcuse, 
neascultând porunca zânei. 

Dar nu se depărtă, ci se ascunse cum putu mai 
bine în palat... 

Zâna simţise greșeala flăcăului și, cât te-ai şterge 
la ochi, veni acasă. Zmeul încălecase pe un cal și 
gonea nebun de bucurie că fusese mântuit. 

Băiatul ieși din ascunzătoare și i se arătă zânei. 
Vrea să-și ceară iertare, când zâna i-o apucă înainte 
şi-i grăi: 

— Acum nu-i vremea de asta, pregătește-te să 
fugim, câtă vreme zmeul e departe. 

În graba mare și-au ales un cal din grajdul de 
argint și încălecând pe el au pornit spre casele maicei 
Duminici, de părea că o să crape și cal şi tot de atâta 
fugă. 

Zmeul, după ce dădu o raită prin jurul curților, 
s-a trântit pe pământ, să se mai odihnească. Dar pe 
când sta el așa, deodată calul i-a rânchezat de s-au 
cutremurat toate cele dimprejur şi întrebându-l zmeul 
care e pricina, răspunse calul că băiatul i-a răpit 
nevasta. 

— Am eu vreme, căluţul meu, ca să mă duc la 
palat, să mănânc un cuptor de pâine și să beau o bute 
cu vin și să-i ajung? 

— Ai și prea ai, că frate-meu, calul care-l duce, 
` nu e fire năzdrăvană! 

Zmeul s-a dus acasă frumos și s-a ospătat 
precum zisese. Şi apoi, încălecând pe cal, zbură spre 
partea locului, pe unde fugea zâna cu băiatul. 

Cât ai clipi i-ajunse, cârpi o palmă băiatului și 
luându-și nevasta grăi: 

— Te iert de rândul ăsta și mă scap de o datorie: 
mai am una, că de cea dintâi m-am scăpat când ţi-am 
dat drumul teafăr din mâinile mele, după ce m-ai 
mântuit. | 

Și nici nu luă băiatul bine seama, când zmeul cu 
zâna alături pieriră în zarea albastră și senină spre 
palatul din câmpia florilor. 

Cu sufletul plin de amărăciune a necazului, se 
îndepărtă feciorul spre curţile Crăiesei zburătoarelor. 
I se păru calea fără seamăn de lungă și curtea 
nemăsurat de departe. După ce bătu la poartă, 
deschizându-i-se, intră în curtea așa de mult plină de 
„noimă odinioară și care acum i se părea că e fără 
preţ. | 

Păsările cu glasurile lor parcă-și băteau joc de 
necazul lui; cântările lor îl pătrundeau ca niște 

piroane înroșite de para focului. 

Spuse cum stau lucrurile. Maica ascultă cu luare- 
aminte, apoi îl lăsă să se odihnească și, a doua zi, îl 
deșteptă și-i dete un cal năzdrăvan, care să-l ajute. 

Cu inima plină de bucuria nădejdii porni băiatul 
îndărăt. Când ajunse acolo, zmeul era la vânătoare. 

Zâna, cum îl văzu, nu mai zise nici o vorbă de 
bucurie, ci sărindu-i în braţe se urcară pe cal și o 
luară la fugă. 

Zmeul, înștiințat de către cal, se grăbi să alerge 
după ei, dar alergă până ce-l trecură nădușelile, 
fiindcă și calul băiatului era năzdrăvan și da mult de 
lucru zmeului. Goneau goană nebună pe-ntinsul 
câmpiilor, și fugarii nici ochii îndărăt nu și-i 
aruncau, de teamă ca nu cumva să vadă pacostea 
grozavă care-i urmărea. Şi caii vărsau flăcări pe 
nările aprinse de turbarea goanei, iar pomii din cale 
şi iarba și florile câmpului se aplecau la pământ, ca 
de vijelie. ; 

Norocul însă le-a stat împotrivă, căci zmeul, 
repezindu-și calul, i-ajunse și pe când el îi înșfăcă 
pe-amândoi cu o mână, calul lui rupse cu dinţii calul 
băiatului dăruit de bătrână. 

— Şi rândul ăsta scapi cu faţa curată, dar e cea 
de pe urmă oară! 

Băiatul nu zise nici o vorbă. Mut, prăpădit, 

rămase locului, neștiind încotro să mai apuce şi ce să 
mai facă. Nu mai aștepta nici un ajutor de la maica 
Duminică, dar tot se hotărî să-și mai încerce o dată 
norocul. Se îndreptă spre casele ei. 

Când îl văzu aşa de amărât, se cruci de mirare, 
dar la urmă, aflând pricina, se făcu foc pe zmeu că a 
îndrăznit să-i prăpădească bunătate de cal și grăi 
băiatului: 

— la de mănâncă ceva, ca să mai prinzi inimă și 
lasă în grija mea, că, până mâine, găsesc eu ac de 
cojocul zmeului. 

A doua zi îl duse în curte și acolo îi arătă o 
lighioană cu aripi, cu picioare și cu capul de vultur, 
cu trupul de cerb și cu coada de leu; apoi zicându-i să 
încalece, grăi astfel: 

— Dacă dihania de zmeu te-o ajunge și acum, să 
smulgi o pană din aripile purtătorului tău și să dai în 
capul calului lui. 

Băiatul porni și acum, dar cam cu mai puţină 
nădejde. 

Ajungând la porţile zânei, o găsi pe ea, stând 
într-o cameră stingheră, plângând de potopea 
pământul, căci se credea acum uitată pe veci de 
băiat. Dar când îl văzu intrând pe ușă, se șterse la 
ochi și-i zise cu glas blând și plin de amărăciune: 

— De ce mai îţi pui viaţa în primejdie, când vezi 

că nu poţi să izbândești? Lasă-mă ursitei mele 
aturisite și tu caută-ți de drum! 

Dar băiatul, atins la inimă de mâhnirea ei, o luă 
în braţe, o sui pe zburătoarea lui și se depărtă de 
palat. 

Zmeul, şi de data aceasta era tot la vânătoare, 
când auzi că nechează calul, și când îi spuse pricina, 
el grăi zâmbind: 

— Am eu vreme, căluțul meu, să mă duc pe 
acasă, să mănânc trei cuptoare de pâine, să beau trei 
buți de vin? 

— Ba, zău, mi-i teamă că nici nu-i vei ajunge. 
Calul lor nu e frate cu mine, e de altă fire. 

Atunci zmeul se repezi pe cal, care întinzându-și 
cele douăsprezece aripi, începu să bată văzduhul. 

Dar băiatul era departe, și zorea zmeul, de 
credeai că o să crape de nerăbdare; iar calul bătea din 
aripi de vuia văzduhul și se clătina bolta cerului. 

Puterea năzdrăvană a calului zmeului era mare. 
Încet-încet s-a tot micșorat depărtarea dintre zmeu și 
„fugari, până ce, de la o vreme, era mai-mai să înhaţe 
zmeul pe băiat și să-l azvârle în slavă, când băiatul 
“smulse o pană din aripile zburătoarei lui și, 
domolindu-și niţel zborul, izbi în cap calul 
năzdrăvan al zmeului şi atunci de năprasnă se 
prăvăliră amândoi, cal și călăreț, din înălțimea 

47 


grozavă, jos, pe pământ, de nu se mai alese nici 
pulberea de ei. 

Băiatul și zâna răsuflară adânc. Erau mântuiţi de 
pacoste. Se-ntoarseră la curţile zânei şi petrecură în 
fericire trei zile și trei nopţi. Apoi s-au hotărât să 
plece acasă la părinţii lui. 

Zâna a fluierat din cobuz! și a prefăcut curțile 
într-o portocală pe care a băgat-o în sân și au plecat. 

În drum s-au abătut pe la maica Duminică spre 
a-i mulțumi amândoi. 

Se mai abătură și pe la celelalte două bătrâne și 
în curând ajunseră acasă. Acolo, părinţii lui erau 
uitaţi de bătrâni; și atât ei cât și fraţii și surorile lui îl 
credeau de mult prăpădit. 

Au făcut nuntă nouă și au ţinut mesele și 
veseliile trei săptămâni de zile, ca la o nuntă mare, 
împărătească, iar tinerii au petrecut apoi o viață de 
necurmată bucurie. 


1 Cobuz — chitară în formă de pară. 


POVESTE POPULARĂ ROMÂNEASCĂ 


Ciobanul şi fata de împărat 


A FOST ODATĂ ca niciodată, că de n-ar fi, nu 
s-ar povesti și nici eu nu v-aș născoci aşa isprăvi. 

A fost odată un împărat drept și bun, că pentru 
bunătatea lui toată împărăţia îi era blagoslovită. De 
belșugul țării mersese zvon în toată lumea, iar 
bunătatea împăratului, dreptatea și înțelepciunea lui 
aducea lume tocmai de la marginea pământului. 

Era aproape cărunt împăratul când pierdu pe 
împărăteasă. Dar, după toată truda vieţii, avea și 
împăratul o fată mândră și voinică, podoaba cea mai 
nestimată. 

Ținea împăratul la fata lui ca la ochii din cap. 
Toată ziua o îngrijea, o cocoloșea și-o alinta. Soarele 
nu-i văzuse chipul, arșiţa lui dogoritoare nu-i 
atinsese faţa, vântul nu se hârjonise prin părul ei lung 
de-i ajungea la călcâie şi galben ca un lan de grâu. 

Dar, de la o vreme, băgă împăratul de seamă că 

fata dispărea de acasă. Se ducea unde nimeni nu știa 
şi venea tocmai dinspre ziuă, când răsărea luceafărul 
şi totdeauna prăpădită, cu rochia fâșii, hărtănită. 

S-a tot crucit împăratul de una ca asta şi taina 
fetei începu să-i tulbure somnul lui de împărat 
bătrân, înţelept și care văzuse atâtea în viața lui. În 
fiecare zi făcea câte o rochie fetei și a doua zi era 
praf. 

S-a gândit împăratul ce să facă, ce să dreagă să 
descopere taina. 

Toate au fost zadarnice. Dar împăratul ţinea -la 
fata lui și ținea și la cinstea casei lui, la cinstea 
părului său alb ca omătul de troianul anilor sub care 
zăcea. S-a hotărât să-i pună păzitori. 

Şi-a dat poruncă împăratul, în tot cuprinsul 
împărăției lui, că cine s-o găsi vrednic să-i afle taina 
care-i amăra bătrâneţea, locul unde se ducea fata, o 
va avea de soție; iar dacă nu, îi va sta capul unde îi 
stau picioarele, căci se oţelise şi se înăsprise 
împăratul, nevoie mare. 

Şi-au început să curgă din toate laturile 
pământului feciori de împărați, mândreţe de voinici, 
toți mânaţi de gândul să capete fata care era chipeșă 
şi frumoasă ca zânele. 

Dar din şiragul de chipuri îndrăzneţe, din 
sumedenia de voinici, stâlpii împărăţiilor depărtate, 

toiagul bătrâneţilor vreunui împărat albit, unul n-a 
mai rămas în viaţă. Din ce în ce se pustia împărăţia 
de voinici, iar palatul împărătesc rămăsese gol şi 
ocolit de toţi ca un loc blestemat. Parii gardului 
purtau fiecare câte un cap de voinic și pe deasupra 
cobeau bufniţele jeluitoare. Un singur par rămăsese 
fără de podoabă omenească. 

Într-un târziu, când deja mânia împăratului se 
prefăcuse în turbare și amărăciunea în deznădejde, 
numai iată că se înfățișează la curtea-mpărătească un 
cioban cu o glugă de gât și cu sarica pe el și cere şi el 
să păzească fata o noapte, cum e sorocul: și ce-o vrea 
soarta cu el, că doar n-are ceva de câștigat, nici de 
pierdut. 

Împăratul îl primi fără să-l bage mult în seamă, 
că doar atâţia mari voinici încercaseră să afle taina 
fetei și tot nu făcuseră nimic, darmite un păcătos ca 
el. 

Ciobanul s-a pus la pândă lângă ușa fetei de 
împărat şi aştepta ce-o ieși de aici. Se gândea el că, și 
dacă l-o ucide împăratul, nu-i mare lucru, că doar 
numai de izbeliște și pustiu a avut parte până acum; 
și îmbucătura de pâine uscată, îngheţată, pe care o 
câştiga cu munca lui nu era vreun lucru de care să 
ducă dorul. Un suflet de om necăjit mai puţin pe 
lume, și pace! N-o să plângă nimeni că a murit. Dar 

parcă i se năzărea lui că o să-i dea de rost fetei şi 
ursita lui nu i-a fost așa dușmănoasă cum credea. 

Pe când se tot gândea el așa, simţi deodată că i 
s-au îngreuiat ochii de somn. Venise Moș Ene pe la 
gene și-l trăgea și pe el spre pierzanie. Dar ciobanul 
îşi mușca degetul cel mic că dase sângele și se lupta 
cu ispita de istov. 

In sfârșit, când au cântat cocoșii de trei ori, 
scârţ! ușa de la odaie și fata de împărat iese încet- 
încet, pășind peste cioban cu băgare de seamă, de 
credeai că-nici nu atinge pământul cu picioarele. 
Ciobanul se făcuse mort. 

— Dormi, ciobane, dormi, că mâine o să-ţi pună 
tata capu-n par! adie ea cu vorba, crezându-l adormit 
de-a binelea. 

După ce s-a depărtat fata, așa o bucată bună, se 
scoală și el și pâș! pâș! cu gluga și cu sarica și cu 
ghioaga lui. Fata mergea repede, că bietul cioban de- 
abia se putea ține de ea. 

Au tot mers mereu, hăi!... până la un loc unde se 
zărea ceva roșu ca focul și sclipitor de grozav. 
Ciobanul se tot minuna ce-o să fie şi el își pierduse 
de tot sărita, nu mai știa pe ce tărâm este. Când colo, 
era o pădure mare și deasă. S-a tot crucit ciobanul 
când a văzut că nu-i o pădure ca toate pădurile, ci o 
pădure de aramă. | 

Fata de-mpărat, ca să-și facă loc, da într-o parte 
și alta crăcile, dar ele se agăţau de rochia ei și hârș! îi 
rupeau câte-o bucată, așa că ajungând fata la 
marginea pădurii, rochia ei de fir de mătase se făcuse 
praf. 

Ciobanul, când să iasă și el, rupse o cracă din 
pădure și o băgă în traistă. Atunci pădurea hăui de 
„parcă ar fi gemut prelung. lar fetei de-mpărat, 
spăimântată, i se făcu inimioara cât un purice și 
prinse a grăi: 

— Nu știu, înainte să mă duc, ori îndărăt să mă 
întorc; mi se pare că hoțul de cioban e după mine, 
dar tot înainte mă duc. A 

Şi iar merse, și merse, că se tociră opincile 
ciobanului de rămăseseră ca foița de ceapă. Fata 
parcă zbura, nu altceva, iar ciobanul după ea, cât 
colea, până ce-a zărit iar departe ca un lac alb, de 
argint. Ochii ciobanului erau când la albeala aceea, 
când la fată, până ce punând pas lângă pas, au ajuns 
la o pădure cu totul și cu totul de argint şi care lucea 
ca soarele. Au mers amândoi prin pădurea asta ca și 
ailaltă. 

Fata tot așa, da crăcile la o parte, iar ele se 
agățau de hainele ei și le hărtăneau. 

Când au ieșit ei din pădurea de argint, ciobanul a 
mai rupt o cracă și a băgat-o în glugă. Pădurea atunci 

iar a hăuit prelung, de te lua groaza, nu altceva. 

Pe fata de împărat a trecut-o un fior, de parcă 
i-ar fi băgat un fier roșu în inimă. Şi iar grăi: 

— Nu ştiu: înainte să mă duc, ori îndărăt să mă 
întorc; mi se pare că hoţul de cioban e după mine; dar 
mai bine tot înainte să mă duc. 

Și au mers, au mers ei, de credeai că au ajuns la 
capătul pământului. Ciobanul, din urmă, iar a văzut 
departe, în zare, ceva sclipind. 

Când s-au apropiat, ciobanul a văzut o pădure cu 
totul și cu totul de aur. Fuseseră ele două cum 
fuseseră, dar asta n-avea seamăn pe lume. Fata de 
împărat lăsă și aici bucăţi din rochie și ciobanul iar 
rupse o cracă din marginea pădurii. Când hăui 
pădurea asta, fata se cutremură din toate încheieturile 
și de-abia grăi, de parcă îi luase piuitul: 

— Nu știu; îndărăt să mă întorc, ori înainte să 
mă duc; mi se pare că hoţul de cioban o să mă 
prăpădească, dar mai bine înainte. 

Şi iar purcese pe cale. Ei! o trăgea și pe ea aţa și 
dorul. Au mai mers ei, iar, cât au mai mers, până au 
dat de-o gârlă. Fata s-a dat de trei ori peste cap, s-a 
făcut o păsărică și a trecut apa. Acu' ciobanul ce să 
facă? „la să mă dau și eu de trei ori peste cap! — își 
zise el — că doar m-oi face vreo pasăre zburătoare.“ 

Se dete și se schimbă tot într-o păsărică şi... 

după fată, să nu-i piardă urma. 

Au mers ei cât au mers prin văzduh și au ajuns la 
un palat de cleștar, care avea faţa de smarald și era 
împrejmuit cu un gard de aramă. Fata de-mpărat s-a 
dat din nou de trei ori peste cap și s-a făcut iar fire 
pământească. Apoi a bătut la poarta palatului; și după 
fiecare bătaie se auzea un răsunet prelung în palatul 
de cleștar. 

În urmă s-a deschis poarta și a intrat fata. Până să 
intre și ciobanul, tranc! s-a-nchis. 

Ciobanul, după ce se mai gândi și răzgândi, -se 
dete iar de trei ori peste cap și se prefăcu într-o 
musculiță. A intrat printr-o crăpătură în curte, a intrat 
pe gaura broaștelor de la uși, până într-o odaie 
dosnică. 

Acolo era fata de-mpărat cu un tânăr frumos, cu 
părul de aur. Se jucau amândoi cu mere de aur, 
aruncându-le de la unul la altul. Acu', ce minunăţii și 
ce bogății, ce de mai bănet era adunat în mândrul 
palat! 

Ciobanul nostru s-a băgat sub pat și a prins 
s-aștepte. Tot jucându-se tinerii cu merele de aur, nu 
ştiu cum se face că un măr cade jos sub pat. Ciobanul 
atât aștepta. A luat mărul și pe-aci ţi-e drumul! 
Flăcăul și fata caută-l și caută-l, până ce au răvășit 
toate, dar degeaba, mărul parcă intrase în pământ. 

Atunci fata de-mpărat a intrat în griji amare și, 
luându-și ziua bună de la iubitul ei, a rostit încărcată 
de jale: | 

— Nu știu, ne-om mai vedea ori nu ne-om mai 
vedea! Dar mi se pare că hoţul de cioban m-a 
prăpădit. 

S-au despărţit cu mult plânset şi oftat. Într-o fugă 
a venit la palatul lui tată-său. 

Ciobanul venise de mult și sta acolo la ușă, 
culcat și adormit. 

Atunci fata mai prinse oleacă de inimă și cu o 
licărire de nădejde grăi: 

— Dormi, ciobane, dormi și n-avea habar, că 
mâine o să-ţi puie tata capu-n par. 

Dar ciobanul sforăia de-a binelea... 

A doua zi, împăratul dădu poruncă să vină la el 
ciobanul, să spună care i-a fost rostul privegherii lui. 

Ciobanul, tot cu traista și cu toiagul lui, intră la 
împărat și începu să grăiască: 

— După ce-a plecat fata de-aici, am mers cât am 
mers și am dat de o pădure de aramă; acolo s-a 
hărtănit mai mult rochia domniţei decât aiurea. - 

Iar fata îi tăie vorba necăjită: 

— Minţi, ciobane! 

— lată craca, zise el, scoţând-o din glugă. Apoi 
am mai mers cât am mai mers și-am dat de o pădure 

de argint; domniţa iar a dat crăcile la o parte și 
crăcile se agăţau de rochia domniţei și o sfâşiau. 

— Minţi, ciobane! 

— Iată craca! Mai încolo, am dat de o pădure cu 
totul și cu totul de aur, mărite stăpâne, și-acolo tot 
aşa a făcut domniţa... 

— Minţi, ciobane! 

— lată craca! și scoase și pe cea de aur. De-acolo 
am trecut printr-o câmpie până ce-am ajuns la o gârlă; 
acolo s-a dat de trei ori peste cap și a trecut dincolo. 
Am făcut și eu tot așa. Am mai mers până ce-am 
ajuns la un palat măreț de sticlă cam verzui. Eu, ca să 
intru, m-am făcut muscă. Domnița intrase pe poartă; 
am găsit-o jucându-se cu două mere de aur. 

— Minţi, ciobane! 

— lată mărul! 

Și scoase din glugă mărul pe care-l ascunsese. 

Atunci împăratul, încredințat că băiatul a vorbit 
adevărat, i-a dat fata de nevastă, și-au făcut nuntă 
mare și bogată, cu masă îmbelșugată, că doar era 
fată de împărat şi aveau cu ce. Şi toată împărăția se 
bucura că, în sfârșit, și-a găsit fata omul. 

Și-a fost atâta veselie, că vânturile se adunaseră 
toate, ca să ducă vestea în cele patru părţi ale lumii. 

Și mie mi-i necaz grozav că nu m-a iertat vremea 
să mă duc și eu!... 

POVESTE SPANIOLĂ 


Mâneca cea galbenă 


APOI, DRAGI ASCULTĂTORI, aceștia despre 
care este vorba în povestea noastră erau un rege și o 
regină din Castilia. Și nu aveau ei decât o fată care 
era o comoară de copilă. 

Când împlini cincisprezece ani, regina îi spuse 
regelui că ar trebui să-și mai plimbe puțin copila prin 
lume, aşa că să se pregătească de o călătorie prin 
regatele vecine; la care regele mai întâi se împotrivi 
zicând că regatul lor era destul de bogat și fiica lor 
îndeajuns de cunoscută din câte portrete i se făcuseră 
și răspândiseră pretutindeni și nu credea că e nevoie 
să se mai ostenească într-o călătorie. 

. — iţi, adăugă regina, că tot într-o călătorie, 
deși regatul tatălui meu era puternic, m-ai cunoscut 
tu pe mine. 

Și, cum vorba proverbului: „Când femeia își 
pune ceva în cap nu poți să i-o mai scoţi“, plecară în 
călătorie. 

S-au plimbat ei prin multe ţări. În una din ele 
întâlniră un prinţ care se îndrăgosti nebunește de 
prinţesă. Prinţul era dintr-un regat foarte bogat și 
rămăsese înţeles cu regele că-i va cere în căsătorie 
fata când aceasta va împlini douăzeci și șapte de ani. 

Tot atunci, regele și regina se împrieteniseră cu 
două femei, mamă și fiică, ce nefiind de viţă nobilă 
voiau să se creadă că sunt: văzând că aceștia erau 
regi, îi însoțeau pretutindeni. 

Într-o bună zi, pe când regele îşi continua 
voiajul, regina părăsi această lume. Regele și 
prințesa căzură în neagră tristeţe, dar femeia aceea, 
care-i însoțea mereu, îi mângâia întruna și atât de 
bine o scoase la capăt, încât, întorcându-se cu regele 
în Castilia, acesta le invită la palat pentru câteva zile. 
Însă ea își dădu toată osteneala și rămase pentru 
totdeauna, fiindcă se căsători cu regele. Din acea 
clipă toată dragostea și toate darurile începură să se 
reverse asupra fetei sale, pe care o prezenta în toate 
părțile, în timp ce biata prințesă rămânea tristă și 
părăsită în câte o încăpere a palatului. 

Văzând-o mereu abătută, regele o întrebă pe 
noua regină ce avea copila lui de se află mereu în 
starea asta? 

— Ce să aibă, zise regina, se gândește la 
logodnicul ei. Fetele de măritat își petrec vremea 

gândindu-se mereu la ursitul lor. 

Da, e firesc, gândea și regele. Cum iubitul ei 
este prinţul și, de vreme ce se va căsători cu acesta, e 
firesc să se gândească tot timpul la el. Dar fata cea 
vitregă mereu îi spunea mamei sale: 

— Vai, mamă! Aș vrea ca atunci când tu nu vei 
mai fi, să fiu eu regină. Dacă m-aș putea căsători eu 
cu prinţul... . 

Regina cea vitregă căuta atunci să-și liniştească 
odrasla, spunându-i că s-a gândit ea mai dinainte la 
toate acestea și că totul se va aranja cum va fi mai 
bine. Când mai erau doar câteva luni până când 
prinţesa cea adevărată împlinea vârsta la care se 
înţeleseseră să o căsătorească, logodnicul scrise că 
va sosi în curând spre a-i cere mâna. 

Regele își dădea osteneala să o înduplece pe 
regină-să meargă împreună prin târgurile învecinate, 
ca să aleagă lucrurile trebuincioase de nuntă. Dar 
regina spunea de fiecare dată că era obosită, că nu 
suporta diumul și-l îndemna pe rege să plece singur. 

Din clipa în care regele părăsi palatul, regina, 
care era mai rea decât deochiul, încât toţi îi știau de 
frică, chemă la ea pe scutierul cel mai bătrân din 
palat, căruia îi era teamă cel mai mult de regină. Așa 
că, venind acesta, îi zise vitrega regină: 

— Chiar acum vei lua pe pocitania asta de 

prinţesă şi o vei duce la câmp. Acolo o vei omori, îi 
vei scoate ochii şi mi-i vei da mie. 

Și fata cea vitregă zise şi ea: 

— lar mie îmi vei aduce inima ei. 

Bietul om, care nu avea cum să scape de mânia 
reginei dacă nu-i îndeplinea pe loc poruncile, mai 
mult mort decât viu, o luă pe biata prinţesă și o duse 
cu sine afară în câmp, departe de palat. 

Pe drum, prinţesa îl întrebă mereu unde-o duce, 
fiindcă sărmanul scutier plângea tot timpul. 

— Vai, cum să ţi-o spun? 

— Spune-mi adevărul, fiindcă știu că ceva rău 
ele ţi-au poruncit să faci cu mine. 

Şi atunci, îi zise scutierul: 

— Apoi, mi-au poruncit să te omor și, vezi, eu 
care te cunosc, fata mea, de când ai venit pe lume, 
nu pot s-o fac. 

Şi, deși prinţesa îl îndemna întruna să dea 
ascultare poruncilor reginei, că de nu îl va omori și 
pe el, scutierul se jeluia întruna, zicând că n-o va 
putea face. 

Şi numai ce apăru un mielușel în faţa lor. Atunci 
omul se lumină la faţă și zise: 

— lată, acum totul s-a aranjat. Trebuia să omor 
o ființă nevinovată, dar, în locul ei, voi omori mielul 
acesta și nimeni nu va ști nimic. Îi scot ochii și inima 

şi le duc reginei, iar pe tine te las aici. ÎI rog pe 
Dumnezeu să te aibă în paza lui, iar tu roagă-te mult 
răposatei regine, căci mamele din cer văd totul și 
veghează mult asupra copiilor lor. 

Se despărțiră, îmbrăţișându-se și plângând, iar 
prinţesa îi mai spuse: 

— Ai grijă multă de sărmanul tata, căci această 
fiară urzește ceva rău și contra lui. 

Scutierul se întoarse la palat, iar prințesa rămase 
în câmp, hoinărind în sus şi-n jos. Toată ziua, biata 
de ea, rătăci încolo și-ncoace, gândindu-se cu mare 
teamă unde se va adăposti noaptea. 

Și, în vreme ce se mai oprise puţin ca să se 
odihnească, numai ce văzu o bătrânică venind spre 
ea. Şi, cum se uită fata, deodată buf! căzu bătrânica 
jos. Fata, sărind de la locul ei, alergă în ajutorul 
bătrânei și în timp ce-o ridica, întrebând-o de nu s-a 
lovit cumva, femeia îi zise: 

— Copilo, ce cauţi tu, singură, pe aceste 
meleaguri? 

Prinţesa îi povesti tot ceea ce-i făcuse mama cea 
vitregă. 

— Cât e de rea, cât e de rea! murmură bătrâna 
și-o invită pe fată s-o însoțească la coliba ei. 

= Fata primi bucuroasă. Ajunseră în fața unui soi 
de peșteră, unde aceasta își avea locuinţa. 

— Priveşte, aceasta este căsuţa mea. Aici nimeni 
nu te va supăra. Dar, cum eu ies de multe ori, tu vei 
fi nevoită să rămâi singură, însă nimeni nu te va 
deranja. Dacă totuși un nepoftit va îndrăzni, ţine 
asta. 

Ș-i dădu o vărguţă. Căci bătrâna era o vrăjitoare, 
așa că dându-i vărguța îi spuse: 

— Când vei dori ceva, nu vei spune decât atât: 
„Vărguţă a vântuţii, înfăţișează-mi asta“. Și ea îţi-va 
aduce orice numaidecât. De asemenea, când vei voi 
să vezi pe cineva sau orice alt lucru din palatul tău, 
să-i ceri, pentru că dorinţa ţi se va îndeplini pe loc. 
Dar niciodată să nu ceri ca ei să te vadă pe tine și nici 
să nu încerci să le vorbeşti. 

lar prințesa, după ce-i mulţumi bătrânei, îi zise 
că de-aici încolo îi va spune „bunicuţo“, pentru că 
dânsa e atât de bătrână, iar ea atât de tânără. 

— Bine, răspunse bătrâna. Tu spune-mi cum vei 
vrea. Și-acum mă duc, dar mai înainte va trebui să te 
învăţ multe lucruri pe care eu ştiu să le fac. 

Și-o învăţă pe prinţesă să lucreze dantele, să 
brodeze și multe alte treburi de măiestrie. 

— Eu cred, bunicuţo, că tot ceea ce a pus la cale 
mama cea vitregă este pentru că vrea s-o dea pe fata 
. ei de soție logodnicului meu, prinţul. 

Bătrânica însă îi zicea: 

— Crezi tu asta? Ce copilărie!... 

Dar să le lăsăm pe bătrână și pe copilă și să ne 
înapoiem la palat. 

Când sosi scutierul la palat, regina îl întrebă 
dacă i-a îndeplinit poruncile și acesta îi dădu ceea ce 
adusese. lar fata cea vitregă, fuga, scoase inima și-o 
zvârli câinelui. 

În acest timp se întorsese şi regele care întrebă de 
fata lui. Regina îl minţi, zicându-i că în clipa când l-a 
văzut ieșind din palat, prinţesa, care stătea în pridvor 
cu un oarecare, a fugit nu se ştie și de-atunci nimeni 
nu a mai văzut-o. 

Regele se întristă foarte. Voi să cheme toate 
slugile pentru a le da porunci în legătură cu prinţesa. 

— Omule, cauţi scandal. Eu nu am spus nimic 
celor din casă pentru a ocoli orice ceartă. 

Atunci regele, care credea toate înșelătoriile pe 
care i le făcea sau i le spunea regina, o crezu și p-asta. 

Aceasta chemă din nou scutierul și-i zise: 

— la aminte, regele a întrebat despre prințesă și 
e foarte lesne ca să te întrebe și pe tine. Eu i-am spus 
că a fugit cu un necunoscut care a venit să o caute la 
palat. Și, dacă vei destăinui o singură vorbă din cele 
„ce ţi-am poruncit să faci, voi pune să te frigă de viu. 
Așa că vezi cum vorbeşti. 

Bietul om o asigură că nu va spune nimic, dar 

mereu plângea, fiindcă nu ştia ce se alesese de 
sărmana prinţesă. 

Regele începu să se vaite reginei că nu va putea 
spune prinţului că fiica lui a fugit cu un altul, pentru 
că era ceva de necrezut. Atunci regina îi zise: 

— Uite, prezint-o pe fiica mea în locul fetei tale. 

Degeaba căuta regele să-i spună că el nu putea 
rosti o astfel de minciună, căci regina îl îmboldea 
întruna: ` i 

— Vezi-ţi de treabă, omule! E o prostie ceea ce 
spui! 

Şi atâta-i zise, încât conveni și regele la aceasta. 

Sosi și ora când prinţul se prezentă și ceru să se 
pregătească rochia prinţesei în vederea nunții. 

Îi fu prezentată cealaltă prințesă, dar el căzu pe 
gânduri, fiindcă nu o plăcea. 

Regele îi spuse că fiica lui primise să-i fie soţie 
atunci când îl văzuse. Cunoscuse între timp alt băiat 
„care-o iubea. Acum, dacă prinţul va voi, cum aceea 
„nu era fata lui bună, ci vitregă, i-o va da pe aceasta 

de soție. 

„Prinţul răspunse că nu mai avea ce face acum 

„decât să se căsătorească, întrucât în ţara lui nu se 

„putea să spui una şi alta să faci. Așa că, acestea fiind 
zise, va trebui să facă nunta cu cea care nu era 
adevărată prințesă. 

Se vesti în regat să se prezinte de îndată la palat: 
croitorese, lenjerese, dantelărese etc. Și atunci zise 
vrăjitoarea prinţesei: 

— Mâine te vei duce la palat, pentru a lucra 
dantele. 

— Dar bine, cum mă voi putea duce? Mama mă 
va recunoaște și mă va omori și pe mine și pe bietul 
scutier. 

— N-ai grijă, răspunse bătrâna. Acolo vei avea 
de întâmpinat multe piedici, dar de cunoscut nu te va 
cunoaște nimeni. 

Când se prezentă fata la palat, aducea câteva 
modele de broderii și dantele. Văzură toţi câte știa să 
lucreze și rămaseră minunaţi de dibăcia fetei. 

Regina și fata ei supravegheau lucrul fetelor. 
Prinţul se afla și el în iatacul de lucru, fiindcă datoria 
cerea să stea mereu împreună cu prințesa. Prințului îi 
plăcea să stea de vorbă cu dantelăresele și de multe 
ori se adresa logodnicei, arătând spre prinţesa 
adevărată: 

— Nu pare o lucrătoare de rând: are un chip atât 
` de fin și niște purtări atât de alese. 

Așa că logodnica, văzând cât de mult o privea 
prinţul pe această fată, își zise că va trebui să se 
descotorosească de ea. 

Regele o privea și el și se gândea că fata lui ar fi 

arătat aidoma acestei fete, dacă acum ar fi acolo, 
într-atât se asemănau la chip și la statură. 

Şi logodnica nu găsi alt mijloc de a o îndepărta 
decât să arunce degetarul peste balcon în apa râului 
care trecea pe acolo, spunând că i s-a furat degetarul. 
Începu să se vaiete şi găsi că cea care l-a furat nu e 
alta decât brodeza, adică prințesa noastră. 

Degeaba se dezvinovăţi fata, că nu s-a atins de 
el, că avea degetarul ei și nu avea trebuință de altul, 
prințesa cea vitregă spunea sus și tare că ea l-a furat. 

— Mâine, când vei sosi la palat, îi spuse acasă 
bătrâna, să te apleci peste balcon și vei vedea un rac 
ieşind din apă, căruia îi vei zice: „Răcușor ce ieși din 
mare, prinţesei i s-a furat degetarul și pentru asta mă 
vor pedepsi pe mine“. lar racul îţi va răspunde. 

A doua zi întrebă logodnica pe prinţ: 

— A adus degetarul? 

— Cum să-l fi adus, dacă nici nu m-am atins de 
el, răspunse fata. 

Atunci regina dădu dispoziţii să i se dea zece 
lovituri ca să spună unde l-a pus. 

„De faţă se aflau și regele și fetele care lucrau la 
trusoul prinţesei. 

lese fata atunci în balcon și începe să spună 
Tacului ceea ce o învățase bătrâna. 

lar racul: 

— Nu s-a pierdut și nici nu s-a furat, 
Ci stăpâna însăși l-a aruncat, 
Aruncă o cutie cu aţișoară, 

Că îndată eu o să-l scot afară. 


Apucă fata o cutioară și-o aruncă în jos, în apa 
râului. Atunci prințul şi regele se aplecară să vadă: 
racul se scufundă și, după câteva clipe, ieşi cu 
degetarul în gură, aruncându-l în cutioară. 

Mai trecură patru sau cinci zile, când iată că din 
nou regina începe să se vaiete că i-au dispărut niște 
voaluri și catifele. 

Și, cum toate fetele care lucrau la palat erau 
foarte aranjate și gătite, iar prinţesa era foarte modest 
îmbrăcată, logodnica spuse că pentru nuntă vor 
trebui să se îmbrace toate cât mai frumos, dar fiecare | 
în altă rochie. Şi, pentru că se va căsători noaptea, 
fetele vor purta în mâini lumânări aprinse, iar flăcăii 
vor duce făclii. 

Fiecare începu să spună cum se va îmbrăca. 

Atunci, cum logodnica cea falsă nu aștepta decât . 
un prilej pentru a arunca din nou vina asupra 
adevăratei prințese, începu s-o învinovăţească de faţă 
cu toţi că a furat voalul și catifelele ei, pentru a-și 
face rochia de nuntă. 

Degeaba repeta fata că nu și nu. Prinţesa cea 

vitregă îi zise că de nu se va înfățișa a doua zi dis-de- 
dimineaţă cu gătelile furate, loviturile care nu-i 
fuseseră încă date o așteptau. 

Se înapoie prinţesa la peștera unde locuia cu 
bătrânica. 

— Vai, bunicuţă! Nu știi cât pătimesc... 

— Ce ți s-a mai întâmplat, fata mea? 

— S-a furat o catifea! 

— Ei, nu fi prostuţă, las' să se fure! 

— Bine, dar regina spune că eu sunt cea care a 
furat-o și că mâine, de nu i-o voi aduce, mă va 
biciui. 

— Nu te vor biciui. Mâine te vei întoarce acolo, 
“încă o dată. Şi, când vei fi în atelierul unde lucrezi, 
va inţra o porumbiţă, căreia îi vei spune: 


— Porumbiţă vestitoare, 

Peste câmpuri călătoare, 

Voalul și catifeaua poți tu 

Să-mi spui cin' le-a furat sau nu? 


„Şi ea îţi va răspunde. 

Când, a doua zi, prinţesa intră în atelierul de 
broderie, regina o întrebă dacă a adus cele furate. 
_ Prinţesa se dezvinovăţi din nou; i se spuse că dacă nu 
se va afla acolo mai înainte de prânz cu lucrurile pe 


69 


care le luase, va primi douăzeci și cinci de lovituri de 
bici, 

Cum regele îi făcea pe voie de când o luase pe 
noua regină și n-o contrazicea niciodată, n-avu tăria 
să i se împotrivească nici de data aceasta. 

Era ora douăsprezece și regina poruncise să fie 
chemaţi cei ce urmau s-o biciuiască pe prințesă, de 
faţă cu toți, iar prinţul se căia acum că promisese să 
se căsătorească cu fata cea vitregă. Dar pentru că-și 
dăduse cuvântul, nu mai avea ce face. În sinea lui 
însă își zicea: „Cât de răi pot fi unii oameni!“ 

Dar deodată intră porumbiţa: o porumbiţă albă- 
albă, care se rotea lin prin atelier. Fata îi zise îndată 
cuvintele pe care o învățase bătrâna să le rostească. 
La care răspunse porumbiţa că regina ţine ascunsă în 
dulap catifeaua și voalul de lipsa cărora o învinuiau 
pe prinţesă. 

Atunci regele zise: 

— Să mergem să vedem dacă e adevărat ceea ce 
a spus porumbiţa. 

Și plecară cu toții și găsiră catifeaua în camera 
reginei, ascunsă în dulap. Regina începu să se 
dezvinovăţească: 

— Aşa e, am pus-o acolo din nebăgare de seamă 
și tocmai aici nu am căutat-o, 

Se răspândiră toți care încotro. Fetele începură 

lucrul, iar când sosi noaptea, fata povesti din nou 
bunicuţei ceea ce i se întâmplase. lar bătrâna îi zise 
că acum, curând, curând, va fi şi nunta. 

A doua zi, prinţul spuse că el voieşte să 
dăruiască fiecăreia dintre lucrătoare câte o rochie și 
fiecare să-și aleagă culoarea care-i place. Când 
ajunse la prinţesă, logodnica îi alese culoarea 
galbenă. Le aduseră și mătăsurile și voalul pentru că 
fiecare avea garnitura din altă culoare. Fiecare își 
alese ce-i plăcea, numai prinţesa spuse că ea nu are 
nici o preferință. Atunci prinţul spuse că-i va alege el 
culoarea, și-i alese culoarea cerului. Logodnica se 
mânie foarte, dar nu putu să zică nimic, pentru a nu-l 
supăra pe prinţ tocmai acum, când mai avea doar 
câteva ore până la nuntă. Totuși îndrăzni: > 

— Găsesc că voalul nu l-ai ales cu gust. Cred că 
era mai bine să fi ales mov sau o altă culoare. 

— Nu, fiindcă mie îmi place acesta, zise prinţul, 
și pentru că astfel rochia aduce cu steagul țării mele, 


„care este galben și albastru. 


Când o auzi și p-asta, crescu și mai mult mânia 
și invidia logodnicei. Dar încerca să și-o ascundă. lar 
fetele începură să se pregătească de nuntă. 

Sosi și ziua nunții. Şi o sfătui vrăjitoarea pe fată: 

— Bagă de seamă, tu caută şi mergi cât mai 
aproape de tatăl tău, pentru că tatăl tău îi va da braţul 

logodnicei, iar logodnicul, mamei. Și, când va fi să 
treacă mireasa pe sub torţele aprinse, tu ridică-ţi 
lumânarea cât mai sus și caută să-ţi cadă câteva 
picături mai mari de ceară pe mâneca rochiei. Şi 
astfel rochia să ți se păteze şi când mirele îţi va 
atrage atenţia că-ți pătezi mâneca cea galbenă, tu să-i 
răspunzi: „Prea bine, fiindcă sunt fiica regelui 
Castiliei“, dar s-o spui cât mai tare, ca tatăl tău să te 
audă. 

Sosi ora nunții și au plecat cu toţii la palat. 

Când regele o văzu pe fată, își zise că seamănă 
leit cu fata lui, iar mirele nu-și putea dezlipi ochii de 
la ea, deși mergea cu soacra alături și căuta să 
meargă cât mai aproape de ea pentru a o putea vedea 
mai bine Și, când fetele ridicară toate lumânările în 
sus spre a lăsa să treacă pe dedesubt mireasa, 
prințesa ridică lumânarea ei și mai sus, pentru ca 
ceara să-i cadă deasupra mânecii, şi-i zise mirele: 

— Ei, neroado, ți se pătează mâneca galbenă! 

Iar ea: 

— Şi dacă mi-o pătez este fiindcă sunt fata 
regelui Castiliei. 

Și toţi rămaseră uluiţi. 

Regele o privi atunci și mai atent și o întrebă 
dacă ea este cu adevărat fiica lui, iar prinţesa 
răspunse că da și că aceste două femei vitrege i-au 

poruncit lui Filip, scutierul, s-o omoare. 

Regele voi să-l pedepsească pe scutier, dar fata îi 
spuse că nu era vinovat, că fusese foarte bun cu 
dânsa și că suferise mult și avea mare frică de regină 
şi de aceea nu putuse să facă altfel. 

Și cu toată mâneca pătată de ceară, nunta se 
tinu, dar cu mireasa cea adevărată. Atunci prințul 

zise: 

— Mulţumesc că am întâlnit comoara pe care o 
căutam! 

Și în ziua următoare se afla tot poporul adunat la 
poarta palatului, cerând pedeapsa pentru regină și 

„fiica ei. 
leşi regele în balcon și întrebă: 

— Ce vreţi? 

— Să fie pedepsită regina! răspunseră toţi, 
pentru că nimeni nu putea s-o vadă cu ochi de rea ce 
era, 

— Atunci să hotărască poporul soarta ei! mai 
spuse regele. 

— lată acești doi cai: să fie legată de copitele lor 
și să fie târâtă și lăsată în voia lor. 
Și aşa făcură. lar ceilalți rămaseră foarte fericiţi. 


POVESTE SPANIOLĂ 


Veinte şi regele 


FAMILIA despre care este vorba în această 
poveste era aceea a unui croitor dintre cei care cos la 
palat haine pentru toată armata. Avea croitorul 
nouăsprezece fete și făcu întâmplarea că femeia lui 
mai rămase grea o dată şi mai născu o fată și cu 
aceasta se făcură douăzeci, adică Veinte, și chiar așa 
îi puse numele. Femeia muri și, cum se întâmplă în 
astfel de cazuri, copiii crescură la întâmplare, așa că 
Veinte crescu foarte repede, ajungând în scurt timp o 
fetișcană mai isteață decât toate surorile sale. Iar 
tatăl, bietul de el, neștiind cum s-o scoată la capăt cu 
atâtea fete, pentru că la palat nu era de lucru pentru 
atâtea mâini, nefiind bogat, se gândea cum va putea 
da de mâncare atâtor guri. 

Într-o zi, el le spuse fetelor: 

— Dacă-aș avea aici o femeie pe care m-aș putea 
bizui, apoi aș lăsa-o în casă și aș pleca departe, să 

văd doar oi putea câștiga vreun ban mai mult, fiindcă. 
la palat se câştigă foarte greu. 

Veinte îi zise atunci: 

— Pare de necrezut, tată, ca în faţa fetei tale 
Veinte să zici una ca asta. Poţi să pleci liniștit, căci 
de va fi nevoie de croitori în acest palat, noi nu vom 
lipsi de la ce va fi de făcut. Dumneata poţi să încui 
toate uşile și să spui regelui să ne trimită în fiecare zi 
de mâncare, ca Să nu mai ieşim. Te vei socoti cu 
regele și el ne va trimite mâncarea. 

Croitorul făcu întocmai. lar regele îi spuse că va 
rămâne în grija lui să le trimită fetelor tot ceea ce 
aveau nevoie. Dar cum erau atâtea, tot ceea ce le 
trimitea regele de mâncare tot puţin pentru ele se 
afla. Tatăl nu le lăsase deschisă decât o fereastră 
foarte înaltă, care da în drum și de unde ele aruncau 
o sforicică pentru a-și urca mâncarea pe care de jos 
le-o trimitea regele. Mai aveau un balcon, care da 
spre palat, spre o grădină a regelui. Cam asta era 
totul. 

Într-o zi, Veinte ieși în balcon și văzu craca mare 
a unui păr ce se apleca în jos, gata să se frângă de 
greutatea rodului și se gândea că, dacă va găsi o 
scăriță, va pune-o în grădină sprijinind-o de balcon, 
va cobori și va culege pere într-un coșuleţ. 

Zis şi făcut. Găsind scara, începu să coboare în 

fiecare zi după pere, până ce grădinarul observă că 
perele se împuţinau din ce în ce, dar nu ştia cine le 
culege. Aşa că se duse la rege. Îi dădu cheia grădinii, 
zicându-i că el nu mai e vrednic a fi grădinar, fiindcă 
va veni şi ora când regele îi va cere un coș cu pere și 
el nu va avea cu ce să-l umple, pentru că perele se 
furau mereu. 

— Nu pleca de la palatul meu, îi zise regele, 
căci eu voi sta la pândă și voi vedea cine este acela 
care-mi fură perele. 

A doua zi, se așeză sub un păr. Simţi mișcare în 
pom, privi în sus și o zări pe Veinte suită în vârful 
părului și îi zise: 

— Veinte, tu ești cea care îmi furi perele? 

— Păi, să vedeţi, maiestatea voastră, să ne 
iertați, pentru că noi suntem nouăsprezece surori și 

„cu mine douăzeci și aici se prăpădesc perele de 
pomană și, fiindcă măria ta are grijă să ne sature 
atunci când ne trimite mâncarea, ne va lăsa de 
asemenea să ne săturăm şi de pere. 

Regele începu să-i vorbească despre alte lucruri. 
Dar Veinte zise: 

— Am aflat că are măria ta un porumbar, care e 
demn de privit, şi eu aș vrea să-l văd. 

— Atunci hai să-l vedem, îi zise el. 

Pleacă ei, dar lipsea grădinarul ca să le deschidă 

poarta. O deschise regele şi intră în porumbar. Ea 
rămase în ușă. Așteptă ca el să intre, trânti poarta și, 
lăsându-l înăuntru, luă coșul și la revedere. 

Când, târziu, sosi grădinarul pentru a da grăunţe 
porumbeilor, se miră că-l vede pe rege acolo. 

— Maiestatea voastră, aici, închis? 

Şi-i spuse regele că, pe când privea la porumbei, 
un val de aer îi închise poarta și nu mai putuse s-o 
deschidă. Însă ieșind de acolo, regele gândi în sinea 
lui: : „Îmi vei plăti tu totul“. 

În ziua următoare, Veinte era cocoțată în păr, în 
timp ce regele se plimba prin grădină. 

— Cum, Veinte, după tot ce mi-ai făcut ieri, 
mai ai curajul să stai acolo? 

— Vezi, măria ta, răspunse Veinte, noi suntem 
nouăsprezece surori și cu mine douăzeci. Ieri o mare 
ceartă se auzea din casa noastră: „Veinte! Veinte! 
Veinte!“ Am ieșit în fugă, poarta s-a trântit și nu am 
mai avut ce face. 

Regelui îi plăcură mult vorbele fetei. 

— Mi-au spus unii că măria ta are o moară de 
apă pe care merită să o vezi şi eu țin mult să o văd. 

— Atunci, haide chiar acum. 

Şi s-au dus împreună să vadă moara. Intrară şi 
regele zise: 

— Păcat că nu-i aici grădinarul ca să înhame 

măgarul la roată şi să vezi cum vine apa. Totuși am 
să mă leg eu în locul lui. Tu ţine-mi sfoara, iar eu voi 
da înconjur. 

lar ea, când îl vede legat, ce face? Îi prinde 
capătul sforii ce-l ţinea în mână de un pom, ieși, 
închise poarta și-l lăsă acolo. 

Când sosi grădinarul ca să dea drumul la apă, se 
miră din nou de ceea ce văzu. Regele îi zise că bine 
că s-a prins de pom, căci de nu, cădea în apă. 

Cealaltă zi, la fel, Veinte suită în păr, iar regele 
pe jos, așteptând-o: 

— Pare de necrezut că te afli din nou aici, după 
tot ceea ce ai făcut ieri cu mine. 

— Maiestatea sa trebuie să mă ierte neapărat, 
zise din nou Veinte, căci suntem nouăsprezece surori 
și cu mine douăzeci. Așa că dacă mare gălăgie a fost 
alaltăieri, şi mai mare a fost cea de ieri: „Veinte, 
Veinte, Veinte, Veinte, Veinte!“ Și eu, repede să 
ies, dar întâmplarea a făcut de am legat pe măria ta 
de pom, căci de nu, ai fi căzut în apă. 

Coborând ea din pom, îi zise regele că dacă 
vrea, el va veni la noapte la ea. Veinte zise că vrea și 
întrebă la ce oră să-l aștepte. Rămaseră înțeleși ca să 
urce regele cam pe la nouă seara. 

— Eu, noaptea asta nu mă culc cu voi, le spuse 
Veinte fetelor. 

Şi, cum camera lor de culcare era lungă și 
paturile se înșiruiau unul după altul până la al 
douăzecilea, regele știa locul lor și unde își avea 
Veinte patul. Așa că Veinte le spuse că, fiind foarte 
gălăgioase, ea se va culca în noaptea aceea singură, 
într-o altă cameră. 

— Fă ce vrei, îi răspunseră surorile. 

Atunci fata luă patul şi-l aranjă în cealaltă 
încăpere. Acolo îşi potrivi scara la fereastră, se 
încuie pe dinăuntru și, când regele urcă, cum el știa 
unde dormea Veinte, începu să numere: 

— Unu, doi, trei, patru... până la nouăsprezece, 
dar nu dădu de al douăzecilea pat. Cred că am greșit. 
Din nou începu să numere: „Unu, doi, trei, patru...“ 
până la nouăsprezece. 

Asta se repetă de trei ori și, de fiecare dată, 
ajungea numai la nouăsprezece. Şi iar se supără 
regele. 

În acest timp sosește din călătorie, obosit de 
atâta muncă, tatăl celor douăzeci de fete și le întrebă 
cum s-au simțit în lipsa lui. Ele spun că bine, că nu 
le-a lipsit mâncarea și că și-au făcut pe deplin 
datoria. Şi se duse croitorul la palat spre a-l saluta pe 
rege, cum era natural. Şi-i spuse regele că avea un 
costum pe care voia să i-l coasă el, dar să aibă grijă 
ca fiica lui, Veinte, să nu se atingă de costum, 

pentru că el cunoștea croiala și cum cosea Veinte. lar 
de nu va respecta porunca, îl va costa viaţa. 

Sărmanul se întoarse acasă şi, cum era tare 
amărât, îl întrebă Veinte: 

— Tată, ce aduci acolo? 

lar croitorul o întrebă de nu a făcut cumva vreo 
festă prinţului şi-i spuse ca de acel costum să nu se 
atingă, fiindcă regele va cunoaște că a fost lucrat de 
ea. 

— Că prost mai este, tată! Ca și cum croiala și 
împunsătura mea ar spune: „Veinte l-a făcut!“ Şi 
pentru când îl vrea gata? 

— Până-n trei zile. 

— Apoi, dă-mi-l mie, că am să-l fac eu. 

— Fato, pentru Dumnezeu, să vezi că mă 
omoară regele, zise bietul croitor. 

— Nu, nu te va omori, zise Veinte. 

Îi luă costumul, se încuie în camera ei și acolo 
croi nouăsprezece costumașe. Când după trei zile le 
scoase gata și le așeză în cutie, îi spuse că costumul 
prințului era gata. Când croitorul sosi la rege, acesta 
se mai afla încă în pat. 

— Bine, lasă-l pe pat! Imediat am să mă uit la 
el, zise, bănuind că era iar vreun șiretlic de-al lui 
Veinte. 

Croitorul plecă. Şi când regele desfăcu cutia și 

începu să scoată cele nouăsprezece costume, dădu 
poruncă să fie chemat de îndată croitorul. Auzindu-se 
chemat, o întrebă tatăl pe Veinte de n-a făcut vreo 
drăcie costumului. 

— Nu, tată! Du-te liniștit, nu te îngriji, că n-o să 
te omoare. 

Sosește bătrânul și-l întrebă pe rege ce dorește. 

— Apoi, nimic mai mult decât că vreau să mă 
căsătoresc cu fiica dumitale, Veinte. 

— Vreţi să glumiţi cu mine? 

— Nu, nu vreau să-mi bat joc de dumneata. 
Vreau ca nunta să aibă loc de acum în trei zile. 

Ajunse bătrânul acasă foarte supărat: 

— Ce mai veste aduci, tată? întrebă fata. 

— Mi-a spus regele că vrea să te ia de nevastă. 

Iar Veinte: 

— Chiar acum, tată, du-te la casa tâmplarului şi 
spune-i să facă o păpușă de mărimea fetei tale 
Veinte, cu un resort care să spună „da“ şi altul „nu“, 
și te vei duce la măcelar şi-mi vei aduce o burtă de 
vacă, puţin sânge și niște zahăr. 

Sosi și ziua nunții. 

Când veni ora să se culce, regele ieși din cameră 
să vadă dacă Veinte n-a mai pus ceva la cale şi ea, 
cum avea păpușa pregătită, o îmbrăcă cu cămașa ei 
de noapte, iar în burta de vacă turnă zahăr și apoi o 

umplu cu sânge și o aşeză pe gâtul păpușii, o culcă în 
pat și ea se băgă sub pat și aşteptă ca regele să intre. 

Iar regele o întrebă: 

— Te-ai și culcat? 

Păpuşa, cum avea un resort care zicea „da“ și 
„nu“, spuse că „da“. 

Dar regele: 

— Acum mi le vei plăti pe toate laolaltă. Îţi 
aminteşti când îmi furai perele din grădină? 

— Da! j 

— Îţi amintești când m-ai lăsat închis în 
porumbar? 

— Da! 

— Ţi-aduci aminte când m-ai lăsat legat la 
moară, încât și grădinarul m-a crezut nebun? 

— Da! 

— Dar când m-ai lăsat cu toate celelalte 
nouăsprezece surori ale tale și ai fugit? 

— Da! | 

— Şi când ţi-am trimis costumul și i-am spus 
` tatălui tău, fiindcă nu aveam încredere în tine, și tu 
mi-ai croit nouăsprezece costume pentru a le arunca? 

— Da! 

— Da? 

Şi scoase pumnalul și i-l puse în gât. Și cum 
sângele era dulce pentru că se făcuse sirop, îi căzură 

câţiva stropi în gură. 

— Trădare, trădare! Am omorât-o pe Veinte, 
care până și sângele îl avea dulce! 

— Te-ai supărat de pomană, fiindcă eu am știut 
mai multe decât tine, zise Veinte, ieșind de sub pat. 

Iar regele o îmbrăţișă și-i zise: 

— Atunci tu vei fi soția mea și nimeni alta. 

Şi trăiră fericiţi la palat și veniră să locuiască 
acolo și croitorul cu cele nouăsprezece fete ale sale. 


POVESTE SPANIOLĂ 


Prâslea şi invidioşii 


CU ANI ȘI ANI ÎN URMĂ a fost un țăran care 
la moartea lui lăsă celor trei feciori pe care-i avea 
câte o juncană. Cu limbă de moarte le poruncise: 

— Fiecare dintre voi să aibă grijă de juncana lui, 
s-o ducă în fiecare zi la pășune, să crească și să vă 
dea de mâncare. : 

Şi cei trei fraţi făcură întocmai după cum îi 
povăţuise tatăl lor, pe patul de moarte. Şi trăiră în 
„bună pace, lungă vreme, fiecare cu gospodăria lui. 
Dar, într-o bună zi, cel mic căzu bolnav la pat, așa 
că-i rugă pe ceilalți frați să-i ducă și juncana lui la 
pășune. Fraţii săi consimţiră; dar invidioși cum erau 
pe vioiciunea și iuţeala de minte a lui Prâslea, nici nu 
dădură bine cotul casei și amândoi fraţii mai mari se 
gândiră la aceeași răutate: să-i arunce juncana în 
fântâna părăsită și secătuită, care se afla acolo, în 
apropiere. 

Zis și tăcut. Juncana lui Prâslea zăcea pe fundul 
fântânii. Când Prâslea îi văzu seara că se întorc 
numai cu două juncane, pricepu imediat ce se 
întâmplase, în ciuda faptului că fraţii îi spuseseră că 
a fost o întâmplare nenorocită cu juncana sa și că 
alunecase ea singură în fântână. 

În câteva zile, Prâslea se făcu sănătos și neavând 
altceva mai bun de făcut, se duse de unul singur pe 
câmp. Și iată că deodată se apropie de el o pereche 
frumoasă de boi, nu se știe de lângă cine se 
rătăciseră pe-acolo și se ținură după el, peste tot pe 
unde hoinări el în ziua aceea, mergând pe urma lui 
Prâslea până acasă. Când îl văzură fraţii lui, 
rămaseră încremeniţi. 

— De unde ai boii? îl întrebară ei. 

— M-am dus lângă fântâna unde s-a prăpădit 
juncana mea, dată în dar de la tata, și atâta am plâns 
și m-am rugat, încât pe când îmi ștergeam lacrimile 
de supărare, m-am pomenit cu perechea asta 
frumoasă de boi. 

La auzul celor povestite, cei doi fraţi lăsară să 
treacă noaptea și de cum se crăpă de ziuă porniră 
amândoi cu juncanele lor la fântâna cea secată și le 
dădură de-a berbeleacul pe amândouă în adânc. Apoi 
așteptară să se întâmple minunea. Și se jeluiră acolo 
în genunchi toată ziua. Se lăsă noaptea și de apărut 

nu mai apăru nimic, nici o vietate. Căzuţi pe gânduri 
şi amărâţi, se îndârjiră parcă și mai mult împotriva 
bietului Prâslea. Și a doua zi, pe când era la pășune 
Prâslea, fraţii îi dădură foc micii lui gospodării. Dar 
Prâslea nu deznădăjdui, ci umplând un sac cu tăciuni 
și altul cu cărbuni, plecă la târg. Acolo începu să 
strige cât îl ţinea gura că are de vânzare doi saci cu 
argint. Când se apropie un negustor bogat de el, îi 
spuse că-i vinde sacii, dar fiind. vorba de argint 
vrăjit, nu are voie să le deschidă gurile decât după ce 
va ajunge acasă. Negustorul îi plăti suma cerută și 
plecă, 

A doua zi chiar, fraţii își dădură foc caselor și 
făcură întocmai cum făcuse Prâslea. Dar, din 
nenorocire, la târg se întâlniră faţă în faţă cu 
negustorul păcălit de Prâslea. Şi când acesta auzi de 
aceeași păcăleală, se porni cu ciomegele pe ei, de 
ajunseră numai vânătăi şi oase frânte. Și, de rușine 
pentru răutatea și prostia lor, nici nu se mai 
întoarseră în satul în care se născuseră ei și fratele lor 
mai mic. Așa că, rămas singur, bunul Prâslea își 
putu duce liniștit zilele mai departe. 


POVESTE SPANIOLĂ 


Iepurele şi broasca râioasă 


A FOST ODATĂ o babă și un moș. Și pe cât era 
moșul de bun la suflet, și nu ieșea din cuvântul 
babei, pe atât era baba de afurisită cu moșul. Toată 
viaţa el nu făcuse decât să asculte de ea: fie de bună 
ce era, fie de teamă pentru răutatea ei... 

Într-o bună zi, o zi geroasă de iarnă grea, îl 
trimise fără nici o milă în inima pădurii să taie 
lemne, spunându-i că îi era frig. j 

Moşul o ascultă și se duse în pădure. Văzu câțiva 
butuci și se apucă să-i taie și să-i smulgă din rădăcini. 
Dintre copacii aceia apăru însă, pe neașteptate, un 
pitic cu o barbă mare, de aproape să-i ajungă până la 
pământ. 1 se făcu milă de bietul moș și-l întrebă ce 
făcea în pădure pe asemenea ger. | 

— M-a trimis baba mea să tai lemne, îi răspunse 
moșul. 

— Nu te mai osteni atât. Du-te acasă și vei găsi 

magazia ticsită de lemne, să vă ajungă până la 
sfârşitul iernii! 

Moşul îi mulțumi și fericit se întoarse acasă. 
Într-adevăr, când o luă și pe babă să se uite în 
magazia lor goală, o găsiră acum plină de lemne. 
Curioasă, baba îi spuse moșului să-i povestească 
cum și în ce fel se petrecuse minunea aceea. Și moșul 
îi spuse tot de-a fir-a-păr. 

După o zi, două, baba îi spuse moșului: 

— Du-te iar în pădure și caută-l pe pitic. Spune-i 
să ne facă în dar o casă îndestulată. Azi am fiert 
ultimele boabe de fasole. Nu mai avem nimic de 
mâncare. Să nu vii înapoi până ce nu-l vei găsi! 

Şi moșul se duse iar, pe ger, în pădure. Și căută 
și căută, până ce-l găsi. 

— Piticule bun și făcător de minuni, începu 
moșul să-i spună, baba mea îţi cere acum o casă 
îndestulată. N-avem ce mânca și suntem bătrâni și 
neputincioşi. 

— Bine, moșule. Când vei ajunge acasă, nu vei 
mai găsi cocioaba de unde ai plecat spre pădure, ci o 
casă frumoasă și îndestulată cu toate bunătățile și cu 
cămările pline. Mergi bucuros acasă! așa-i spuse 
piticul și dispăru, convins că cei doi bătrâni vor fi 
fericiţi de acum încolo. 

Și, într-adevăr, ajunse el acasă, dar în loc de 

cocioabă găsi întocmai după cum îi făgăduise piticul 
cel bun. Se bucură baba foarte. Dar bucuria ei nu ţinu 
mai mult de câteva zile. Nesăţioasă cum era, ea îi 
spuse moșului: 

— Ei bine, dar când s-or termina toate bunătăţile 
astea, ce vom mai face? N-ar fi bine să te duci la 
piticul tău și să-i ceri o prăvălie plină cu lucruri de 
vânzare? În felul acesta ne vom putea câștiga pâinea 
fără ajutorul lui. Ia du-te chiar acum și spune-i ce-mi 
dorește inima! 

Moșul, care nu ieșea din vorba babei, se duse și 
de astă-dată. Și-l căută mult de tot, până să-l 
găsească. 

— Ce mai e, moșule? Ce-ţi dorește inima? Ce 
s-a întâmplat? îl întrebă piticul, curios să știe ce mai 
voia moșul. 

— Uite așa și așa... îi repetă toate vorbele babei. 

— Bine, bine. Poate că are ea dreptate. Așa nu 
vei mai fi nevoit să vii să-mi mai ceri nimic de azi 
încolo! Du-te acasă și dorința voastră va fi împlinită! 
și piticul iar se făcu nevăzut. 

Și moșul se arătă foarte bucuros când văzu pe 
baba lui râzând, cu cei doi dinți ce-i mai rămăseseră, 
în faţa unei prăvălii mari cu tot felul de mărfuri în 
sute și sute de rafturi. Dar, după vreo săptămână, 
baba îi spuse moşului: 

— Ştii ceva, moșule? Eu am obosit să tot stau în 
prăvălie și să vând. Te duci chiar acum și-i spui 
piticului să mă facă contesă și te tine conte cu 
slujitori mulţi, încât noi să nu mai trebuiască să 
facem chiar nimic. 

Moşul, fără să se gândească mult la ceea ce-i 
spuse baba, se duse direct spre locul unde știa că era 
piticul. ÎI căută şi-l căută și la urmă tot îl găsi. 

— Ce s-a mai întâmplat, moșule? se cam răsti 
piticul la el. 

Dar cu aerul cel mai senin din lume, moșul îi 
spuse dorinţa babei lui. 

— Și chiar vrei tu să fii un conte? mai insistă 
piticul. 

— Eu nu vreau nimic. Dar casă bună cu ea nu 
voi mai duce, dacă îndrăznesc să n-o ascult; ori asta 
e dorinţa ei! spuse umil moșul. 

— Ei, bine, dacă asta e dorința ei. Te vei duce 
acasă și în loc de tot ceea ce ai lăsat, vei găsi un palat 
cu slujitori şi pe baba ta contesă. 

Apoi, plictisit, piticul dispăru îndată, de parcă-l 
înghiţise pământul. 

Moșul, până ajunse acasă, văzu că are pe el alte 
veșminte, scumpe, cusute cu fir de aur, și nici nu-și 
crezu ochilor când o văzu la fereastra unui palat 
splendid pe baba lui, contesă, iar pe scările palatului 

zece slujitori în stânga și zece slujitori în dreapta, 
care se înclinau cu toţii la venirea lui. 

Moşul, sau mai bine zis contele, urcând scările 
palatului, se gândea că poate de astă-dată baba lui se 
va arăta în sfârșit mulțumită și nu-l va mai trimite la 
pitic să-i ceară ceva. De altfel, nici nu-și închipuia 
ce-i putea cere mai mult decât atât?! 

— Uite ce e, moșule, îi spuse baba într-o zi, 
într-o zi nefericită — ca să scapi de orice altă 
rugăminte din partea mea, du-te la pitic și spune-i ca 
toată puterea lui magică s-o treacă asupra mea, și 
atunci îi făgăduiesc că nu te voi mai trimite niciodată 
la el. 

Moșul încremeni. Dar baba, doamna contesă, îi 
dădu un brânci pe scări și contele se trezi în curte în 
faţa palatului. Se dezmetici și se duse în pădure. ÎL 
întâlni pe pitic. Îi spuse dorința babei contese. Piticul 
îl ascultă și-i spuse, privindu-l fix în ochi: 

— Mi-e milă de tine, moșule, ca din prima zi 
când te-am văzut spărgând lemne pe gerul acela 
năprasnic. Mergi liniștit acasă. Așa va fi. De azi 
încolo baba ta nu-ţi va mai cere chiar nimic! Ne 
despărțim pentru totdeauna. 

Și piticul își luă rămas-bun de la moș. Moșului 
parcă nu-i plăcu tonul cu care-i vorbise piticul, deși 
părea blajin cu el. 

Mergând din ce în ce mai repede spre casă, 
moșul se pomeni că aleargă cum nu mai alergase de 
ani şi ani de zile. Ce se întâmplase cu el? Piticul îl 
transformase într-un iepuraș. Cu inima cât un purice, 
alerga iepurașul spre palatul contesei, în speranța că 

ea va putea face ceva pentru el, că-l va recunoaște... 
Dar, altă minune! În loc de palat, o băltoacă mare 
cât toate zilele și, pe malul ei, posomorâtă, o 
broască râioasă. 


POVESTE CANADIANĂ 


Băiatul cel destoinic şi flamura fermecată 


A FOST ODATĂ, demult, o văduvă care avea 
un singur fiu. Înainte de a închide ochii, tatăl i-a 
cerut băiatului s-o asculte întotdeauna pe maică-sa. 
Fiind foarte săraci, băiatul străbătea toată ziua 
străzile târgului natal, cerșind. Dar oamenii s-au 
plictisit de la o vreme să le tot dea de pomană. Drept 
care, într-o bună zi, băiatul i-a spus mamei sale: 

— Trebuie să plecăm de aici, să ne mutăm în 
altă parte, într-un loc unde nu ne cunoaște nimeni. 
Am putea să mai cerşim un timp până când voi fi 
destul de mare ca să-mi câștig singur pâinea. 

Odată hotărârea luată, au pornit la drum. Au 
mers pe jos o zi întreagă și seara au ajuns la un 
„castel. L-au întrebat pe castelan dacă pot rămâne 
acolo peste noapte şi acesta s-a învoit, iar a doua zi 
dimineaţă i-a poftit la micul dejun. El le-a spus că 
“aveau de mers toată ziua înainte de a ajunge la 

pădure, unde urmau s-o apuce pe drumul mare. 

— Veţi merge toată ziua, le-a spus castelanul. O 
să vă ia o zi întreagă, ca să ajungeţi la drumul de 
lângă pădure, dar să nu intraţi în pădure, pentru că 
acolo se află tot felul de animale sălbatice și uriași 
care pot să vă mănânce, 

Ei i-au mulțumit castelanului pentru tot și au 
pornit-o la drum. Înainte de a ajunge la pădure, au 
trecut pe lângă un catarg înalt, cu o flamură în vârf. 
Băiatului i-a plăcut mult steagul de îndată ce l-a 
văzut. În cele din urmă au ajuns la pădure — care nu 
se afla prea departe de catargul cu flamura — și au 
făcut un foc în jurul căruia să înnopteze. Băiatul i-a 
spus mamei sale: 

— Tu te vei odihni, iar eu o să stau de veghe și - 
apoi te trezesc și mă culc eu până dimineaţă. 

— E bine așa, i-a răspuns mama. 

După aceea, el a făcut un foc bun, pentru ca 
mama lui să doarmă bine. Femeia era foarte obosită 
după două zile de mers şi a adormit imediat. Îndată 
ce a văzut-o dormind buștean, băiatul a pornit-o 
înapoi către catarg, unde, odată ajuns, s-a cățărat și a 
luat flamura din vârf. Apoi s-a dat jos, a înfășurat 
flamura în jurul trupului şi a prins-o cu un ac mare. 
Când a terminat, se simţea cu totul altul. Avea atâta 
putere, că putea dobori orice i-ar fi ieșit în cale! 

După aceea s-a întors la mama lui. Ea dormise 
ceva mai mult de o oră, așa că a trezit-o. 

— Mamă, mai ești obosită? a întrebat-o el. 

— Ei, m-am odihnit bine şi acum mă simt în 
toate puterile, i-a răspuns ea. 

— Atunci, să mergem mai departe. 

Și au pornit la drum. Au ajuns într-un loc cu 
dealuri frumoase și, deodată, după un dâmb au văzut 
un uriaş venind spre ei. 

— Vezi cine vine spre noi? a întrebat mama. 

— Da, dar nu-ţi face griji. 

Uriașul ajunse repede în dreptul lor. 

— Ah, năpârcă mică, îi spuse el flăcăului. 
Mâine dimineaţă te mănânc la micul dejun. 

Deodată, uriașul încercă să-l înșface, dar băiatul 
îl lovi în frunte și-l aruncă cât colo, între niște butuci. 
Apoi îl apucă din nou de brâu şi-l aruncă în drum. 

Ei bine, uriașul, aflându-se într-un asemenea 
hal, și-a spus: „Mai bine mă las păgubaș. Ăsta e-n 
stare să mă omoare“. 

— Ei, fie, îi spune el băiatului, tu și mama ta 
veniți cu mine. Eu am un castel și vom sta toţi trei 
acolo. Ne-om simţi bine împreună. 

Aşa că uriașul i-a luat la castelul său. Fiind 
obosiţi, seara s-au culcat repede. Dimineaţa, uriașul 
le-a dat de mâncare carne de ren. Băiatul n-a mâncat 

mult, că așa îi era felul. 

Uriașul se ocupa cu desţelenirea pământului. 

— Eu mă duc să desţelenesc pământul, le-a spus 
el. Vreau să mă fac fermier. 

Ei îl numeau acum pe uriaș bunic. 

— Bunicule, îi spuse băiatul, vrei să te însoțesc? 

— Bine, i-a răspuns uriașul, poţi să vii cu mine, 
să vezi cum muncesc. 

Uriașul scotea cireșii și arțarii din rădăcini și îi 
așeza într-o grămadă mare. Băiatul se uita la el cum 
muncea. De îndată ce arunca un copac în grămadă, 
scotea altul, ca şi cum ar fi fost ușor ca un pai. Dar, 
încet-încet, începea să dea semne de oboseală. 

— Bunicule, treaba ar merge mai repede dacă 
ți-aș da o mână de ajutor. 

— Eşti prea mic pentru aşa ceva, i-a spus 
uriașul. Dar poţi să apuci copacul de vârf și eu îl 
apuc de trunchi. 

De fiecare dată când băiatul apuca un copac, îl 
ridica pe uriaș o dată cu el! Și așa a trecut toată ziua. 

Seara, când s-a întors acasă, uriașul i-a spus 
bătrânei: 

— Trebuie să fie mulţi oameni puternici prin 
părţile voastre. 

— Ah, nu-i chiar așa, a spus ea. 

Lucrul acesta a început să-l supere din ce în ce 

mai tare pe uriaş. După un timp i-a spus bătrânei: 

— Vreau să te prefaci că ești bolnavă, după 
aceea îți spun eu ce-o mai fi. 

Și bătrâna s-a învoit să-i facă pe plac uriașului, 
dar ea nu știa ce i se pregătește băiatului. 

Așadar, a doua zi dimineaţă, bătrâna s-a plâns 
că îi este rău. Când s-a sculat, băiatul a întrebat-o pe 
maică-sa: 

— Ce-i cu tine, mamă? 

— Mi-e tare rău. Du-te la bunicul și te sfătuiește 
el ce să faci. 

Așa că merse la uriaș și-i spuse: 

— Mama este bolnavă. Ce să fac? 

— Păi numai un măr de aur o poate salva, spuse 
uriașul. 

— Măr de aur? Cum așa? 

— Ascultă. Vino aici. Vezi drumul de colo? 
Mergi pe el și vei ajunge la castelul unde se află 
mărul de aur. 

Băiatul porni la drum și merse toată ziua şi o 
"parte din noapte. Chiar înainte de a ajunge la castel, 
dădu peste o mică așezare, unde se opri pentru a-și 
trage sufletul. Acolo întâlni un om bătrân de peste o 
sută de ani. 

Când îl văzu pe băiat intrând în casă, îi spuse: 

— Băiete, încotro mergi? 

— Merg să iau mărul de aur pentru mama care e 
bolnavă, răspunse băiatul. 

— Da, mărul de aur. E tare greu să-l capeţi. 
Mulţi au trecut pe aici, dar nimeni nu s-a sfătuit cu 
mine. S-au dus şi au încercat, dar tot atâţia au murit. 
Nimeni n-a reușit să-l aibă. Ei, ai face bine să te 
odihnești un pic și mâine dimineaţă îţi voi spune ce 
să faci. i 

Băiatul ascultă povața şi s-a dus la culcare. La 
revărsarea zorilor, bătrânul l-a trezit. 
© — Dacă ajungi la castel tocmai când se îmbăiază 
prinţesa şi dacă te stropește cu apa aruncată de ea în 
afara zidurilor castelului, poţi obține mărul imediat; 
dacă nu, vei avea multe încercări de trecut. 

— Ei bine, voi încerca, spuse băiatul. 

A alergat deci cât a putut de repede, dar când a 
ajuns la castel, prinţesa tocmai aruncase apa și el n-a 
mai apucat nici un strop. 

A intrat atunci în castel și a dat peste o prinţesă 
minunată. 

— Bună ziua, băiete. Cu ce treeri ai venit? l-a 
întrebat ea. 

— Am venit să iau mărul de aur pentru mama, 

care este foarte bolnavă, a răspuns băiatul. 
— Da, mărul de aur se află aici, dar va trebui să 
treci prin mai multe încercări înainte de a-l căpăta. 

— Ce trebuie să fac? întrebă băiatul. 

— Îți voi spune deseară ce va trebui să faci 
mâine dimineaţă, pentru a căpăta mărul de aur. 

Băiatul și-a petrecut ziua la castel, iar seara, la 
ora șase, ea i-a dat cheile castelului și i-a spus: 

— Mâine dimineaţă, la șase, trebuie să-mi dai 
cheile castelului înapoi. 

El a luat cheile și le-a pus în buzunar, iar 
prinţesa a plecat. 

Ceva mai târziu a venit și bătrânul la castel. El 
purta pe cap o pălărie care îl făcea nevăzut. Când a 
intrat, băiatul şedea într-un fotoliu. 

— Ei, ce ţi-a dat de făcut prințesa? îl întrebă 
bătrânul. 

— Mi-a dat cheile castelului, pe care trebuie să i 
le înapoiez mâine dimineaţă, la ora şase, a spus 


"băiatul. 


— O să poți să i le dai? 

— O să încerc. 

Toropit de somn, băiatul a adormit. La șase fără 
un sfert se iscă zarvă mare și cine intră? Balaurul 
însuși. Venise să ia cheile castelului de la băiat, dar 
bătrânul, mai iute decât el, și pusese mâna pe chei. 

Când bătu ora șase, bătrânul îl trezi pe băiat și îi 
spuse: 

— Ai cheile castelului, ca să i le înapoiezi 

prinţesei? la caută-le unde le-ai pus! 

Băiatul se căută în buzunar, dar nu mai găsi 
cheile. Ah, și ce trist deveni, de nu-mai putu scoate 
un cuvânt! Dar bătrânul băgă mâna în buzunar și 
scoase cheile. 

— Uite-le. Dă-i-le înapoi. 

Când sosi prinţesa, îl întrebă cu asprime pe 
băiat: 

— Ai cheile castelului? 

— Da, spuse el dându-i-le înapoi. 

— Bine, te-ai descurcat de data asta, dar mai ai 
de trecut prin două încercări. 

Ei îşi“petrecură ziua stând la taifas. Seara, la ora 
şapte, ea îi dădu băiatului o farfurioară de aur, 
spunându-i: 

— Mâine dimineaţă, la ora șapte, să-mi dai 
farfurioara înapoi. 

EI a luat farfurioara și a pus-o în sân. 

După plecarea prinţesei, apăru din nou bătrânul, 
care îl întrebă pe băiat ce i-a cerut de astă dată 
prinţesa. Băiatul îi spuse toată povestea, după care 
adormi. Bătrânul rămase de veghe toată noaptea. La 
șapte fără un sfert dimineaţa, balaurul veni din nou 
cu zarvă mare, pentru a pune mâna pe farfurioara de 
aur. 

Bătrânul îl trezi pe băiat și îl întrebă dacă mai are 

farfurioara. Acesta își băgă mâna în sân și nu mai 
găsi farfurioara. Văzând asta, fu cuprins de o mare 
mâhnire. Dar bătrânul scoase farfurioara din buzunar 
şi i-o dădu băiatului. 

— Uite, dă-i-o prinţesei. 

— Până acum te-ai descurcat bine, dar încer- 
carea cea mare abia acum vine, zise prinţesa. 

Ziua trecu repede și la opt seara prinţesa veni și-i 
spuse băiatului: 

— Mă duc la casa balaurului. Mâine dimineaţă, 
la opt, vreau să-mi pui capul balaurului în poală. 

După care se duse să se pregătească de drum. 

Îndată apăru bătrânul care îl întrebă pe băiat ce 
i-a cerut prințesa să facă. Când află despre ce este 
vorba, îi spuse băiatului: 

— Da, e o treabă grea. Crezi c-ai s-o poţi face? 

— Nu știu, răspunse băiatul. 

— Voi face tot ce îmi stă în puteri ca să te ajut, îl 
încurajă bătrânul. 

Nu mult după aceea, prinţesa deschise ușa şi îi 
spuse: 

— Eu plec de-acum. 

Bătrânul se luă imediat după ea; crezând c-o 
urmărește cineva, ea se uită în spate, dar nu văzu 
nimic. 

Străbătu o pădure şi în cele din urmă ajunse la o 

căsuţă. „Eu intru aici“, spuse ea. „Eu stau afară“, își 
spuse el, postându-se lângă ușă. 

Era o noapte frumoasă, cu lună. 

După miezul nopţii, prinţesa ieși afară. Balaurul, 
care se ascunsese în casă, scoase și el capul pe ușă. 
Bătrânul, aflat după uşă, puse mâna pe capul lui și 
i-l răsuci până când i-l luă de pe umeri. . 

„Eu plec acum“, spuse ea. „Plec și eu cu capul 
balaurului“, îşi spuse bătrânul. Ea se întoarse şi 
spuse: „Sunt singură“. „Nu, suntem doi“, își spuse 
el. 

La şapte şi jumătate dimineaţa ajunseră înapoi la 
palat. 

Bătrânul se duse la băiat şi-l trezi. 

— Ai capul balaurului ca să-l dai prinţesei? 

— Nu-l am, spuse el trist. 

— Ah, atunci ești pierdut! Dar mai ai o aate 
de oră. Du-te și te spală. 

După ce băiatul termină cu spălatul, bătrânul luă 
capul balaurului și i-l dădu. 

— Uite, ţine-l tu, că ești mai puternic. Ea o să 
vină cu un șorţ de pânză galben, dar să nu i-l dai. O 
să se întoarcă cu un șorţ de aur, și atunci poți să 
arunci capul în el. 

Totul se întâmplă întocmai. Prinţesa veni cu 
șorțul galben, dar băiatul nu voi să-i dea capul 

balaurului. Ea se duse și-și puse șorțul de aur. Când 
se întoarse, băiatul puse capul balaurului în șorţ. 
Acesta se zvârcoli un timp, după care căzu mort la 
pământ. 

— Ah, spuse fata, ai câștigat. Voi fi soția ta 
pentru totdeauna. 

Ei au petrecut câteva luni la castel, dar băiatul se 
gândea tot timpul la mama lui. 

— Mama este bolnavă. Trebuie să plec și să-i 
duc mărul de aur. 

Auzind acestea, prinţesa îi dădu mărul, își 
scoase inelul de pe deget, pe care îl rupse în două 
părți egale, și îi dădu băiatului o jumătate. 

— Când cele două jumătăţi vor fi alăturate, 
înseamnă că m-ai găsit și vom fi din nou împreună. 

Băiatul merse acasă şi o găsi pe mama lui încă la 
pat. Îi dădu mărul de aur şi ea se făcu repede bine. 

Când uriașul văzu că băiatul a reușit să facă rost 
de mărul de aur, își dădu seama unde stă puterea lui. 
Așa că-i spuse bătrânei: 

— Bănuiesc că băiatul are flamura fermecată 
asupra lui. Încearcă să-l faci să ţi-o dea. Spune că 
vrei să o speli. Apoi o întinzi la uscat, la soare. 

„Dacă aş pune mâna pe flamură, aș fi din nou 
puternic“, gândea uriașul. 

Bătrânul uriaș plecă să taie copaci. Băiatul se 

simţea obosit și voi să se odihnească puţin. Atunci 
mama lui îi spuse: 

— Bunicul tău este plecat, așa că dă-mi flamura 
să o spăl. Apoi o pun la uscat şi când este gata poți 
s-o iei la loc. 

Băiatul ascultă de sfatul mamei, neștiind că ea 
este pe cale să-l piardă fără voie. Spălă ea flamura 
și-o întinse afară pe frânghie. Uriașul, care se afla 
prin apropiere, înșfăcă flamura și şi-o înfășură în 
jurul mijlocului. Acum el era cel mai puternic. 

Aşa că se duse la băiat și-l trezi. Acum băiatul 
era ușor ca o frunză în palma uriașului. 

— Aha, ştiam eu că-i din cauza flamurii! Ia vino 
afară! 

Uriașul îl duse pe băiat în pădure și-i scoase 
ochii, după care îl lăsă singur. 

Băiatul merse de la un copac la altul și ajunse, 
într-un târziu, la ţărmul mării. 

Căpitanul unui vapor ce naviga în apropiere 
privea ţărmul printr-un ochean. Văzându-l pe băiat, 
ordonă marinarilor să plece cu o barcă la mal, ca să-l 
aducă pe băiatul cel orb. Marinarii se duseră la țărm 
și-l aduseră pe băiat pe vapor. 

Apoi căpitanul spuse echipajului: 

— Nu suntem departe de casă, așa că ne întoar- 
cem. Cei de acasă vor avea grijă de băiatul acesta. 

Zis şi făcut. Căpitanul, care de altfel era un 
prinţ, îl luă pe băiat acasă la el şi le spuse servitorilor 
să-l îngrijească până se întoarce. 

Şi astfel băiatul rămase la castel, în seama 
servitorilor. În fiecare zi avea grijă de el alt servitor, 
după rang. În cele din urmă veni rândul 
majordomului casei, care era chiar soția băiatului. 
Aceasta, după plecarea lui, venise și intrase în slujbă 
la curtea prințului. Cei doi soți stătură toată ziua de 
vorbă. Fetei îi veni deodată o idee. Işi scoase 
jumătatea de inel și i-o puse în farfuria cu supă. La 
masă el găsi în lingura de supă jumătatea de inel. 
Atunci scoase și el jumătatea lui de inel și o 
împreună cu cealaltă. 

Astfel ea a fost sigură. 

— Tu ești soţul meu. Cele două jumătăţi ale 
inelului s-au potrivit. 

— Ei bine, nu trebuie să mai rămânem aici, 
chiar dacă sunt orb. 

— Avem tot ce ne trebuie, așa că putem să 
plecăm, a spus ea. 

Odată luată hotărârea, s-au dus la soția prinţului 

să-i vorbească de plecarea de la castel, lucru care a 
întristat-o mult pe aceasta. 

În drum spre casa lor, au mers pe un drum care 
trecea pe lângă un izvor a cărui apă vindeca orice 

boală. Ajunși la izvor, ea l-a rugat pe băiat să se 
spele pe ochi cu apa tămăduitoare. El i-a ascultat 
sfatul şi, după ce-și spălă bine ochii, îi reveni 
imediat vederea. 

— Văd din nou bine! strigă băiatul. 

— Mergem acasă și o să trăim în bună pace 
împreună. ; 

Şi au mers acasă și au dus de atunci o viață plină 
de bucurii. Au avut şi trei copii, iar mai târziu o 
mulțime de nepoți, împreună cu care au trăit fericiți 
mulţi ani. 


Ep Pa. 


POVESTE DIN ARGENTINA 


Legenda lui Choui Choui 


SUB BOLTA CERULUI de un albastru sidefat, 
pădurea își înalță verdele aprins al plantelor. Un 
soare de foc pătrunde printre frunze, iar razele sale 
strălucitoare poleiesc poienile sau se sparg în mii de 
culori pe vreun vârf de stâncă ce se ivește din 
pământul roșu, aproape acoperit de mantaua 
frunzelor uscate. 

Viorile greierilor scot sunete monotone. 
Fluieratul păsării Yasiyatere — ornic al bunicilor 
care își potolesc nepoţii neastâmpăraţi potrivind după 
el orele de odihnă — răsună în toate colţurile pădurii 
cu ecoul său caracteristic. 

Pâraiele cristaline și unduitoare murmură, 
mângâind bambușii și sălciile, care se adapă de pe 
malurile lor sau, brusc supărate, se grăbesc și lovesc 
pietrele, care încearcă să le împiedice cursul, în 
timp ce bulbucii de apă își spun neliniștea. 

+ Muntele răspândește o suflare călduţă, iar 
bătrânii copaci, cu frunzele căzute, moţăie în lenea 
lor somnoroasă. 

Veverițele zboară în salturi miraculoase din 
copac în copac, din liană în liană, scotocind prin 
scorburi, în căutarea delicioasei miere de Yete'i! sau 
rozând lacome nuci de cocos. Doar aceste mici 
vieţuitoare, neobosite și zburdalnice, tulbură liniștea 
pădurii învăluită într-un gigantic şi vaporos abur, 

Deodată, notele suave ale unui flaut se revarsă în 
sunete melodioase, gonind toropeala, care fuge 
urmărită de dulceaţa sunetelor. Trilurile a mii de 
păsări răspund flautului fermecat și sosesc în zboruri 
grăbite la întâlnirea cu micul prieten indian. Pădurea, 
acum trezită la viaţă, este străbătută de o briză 
proaspătă, ce clatină copacii și le agită ușor frunzele 
într-un salut cordial adresat lui Choui, prietenul 
păsărilor. 

Chouí e un mic indian care umblă gol pe cărările 
pădurii. Ochii lui negri, migdalaţi, adânci, străbat 
frunzișul ca niște săgeți, căutându-și prietenii, iar 
când îi descoperă, își duce flautul la gură și trilul său 
plăcut, care imită glasul păsărilor, desfată pădurea 
cu dulcea mângâiere a sunetelor. 


1 Yete'i — albină fără ac, care produce o miere foarte gustoasă. 

Încet, încet, în trilul flautului; sute de păsări îl 
urmează pe copil și zarva mulţimii înaripate se 
împletește cu sunetele fermecate, întreaga pădure 
renăscând. Poteca se deschide într-o poiană largă, 
care îl primește bucuroasă pe micul indian înconjurat 
de prietenii săi. Așezat pe un mușuroi de termite — 
furnici uriașe — copilul le oferă păsărelelor, cu 
dărnicie, seminţele preferate. Păsările ciripesc 
bucuroase, ciugulindu-i din palmă hrana delicioasă. 

Choui este prietenul păsărilor, vorbeşte cu ele, a 
învăţat de foarte mic să le înțeleagă limba și să le 
răspundă cu ajutorul flautului. Le cunoaște secretele 
și le vizitează cuiburile, care au mii și mii de forme, 
fiind construite în cele mai ascunse locuri ale pădurii. 

De multe ori s-a urcat până în cel mai înalt pin, să 
pună în cuib un pui de porumbel căzut din nebăgarea 
de seamă a iubiţilor săi părinți. 

Câteodată, îi urmează din umbră pe vânătorii 
tribului său, distrugându-le capcanele puse pentru a-i 
prinde pe micii lui prieteni. Şi nu de puţine ori a fost 
pedepsit aspru de cacique!. Plin de rănile pricinuite 
de loviturile de bici, legat de stâlpul unde își primea 
pedeapsa, doar păsările îi veneau în ajutor, aducând 
în cioc apa care să-i potolească setea și balsamuri 


1 Cacique — șeful de trib. > 

extrase din fel de fel de plante necunoscute, cu care 
să-și oblojească rănile. 

Choui păstra, pentru păsări, grăunţe și în fiecare 
zi le dădea porția cuvenită. Prietenii săi îl răsplăteau 
pentru dar, ducându-l în locurile în care creșteau 
portocalii sălbatici sau unde albine Yete'i pregăteau 
fermecata lor miere. Choui era pofticios, foarte 
pofticios! Portocalele și mierea erau hrana lui 
preferată și îi era uşor, ajutat de prieteni, să găsească 
aceste comori preţioase. Cât de fericit hălăduia prin 
„pădure, unde era primit cu cea mai curată "dragoste 
de blândele păsări! 

Odată, Choui cânta cea mai dulce melodie în 
cinstea lui Tupa!. Visa cu ochii deschiși și îl ruga pe 
zeu să-l transforme prin cântecul său în pasăre, 
pentru a rămâne mereu printre prieteni. Păsările 
tăceau și-i ascultau dulcea rugăminte, care plutea 
legănată de minunata curgere a notelor ce urcau spre 
cer. Când frumoasa muzică încetă, corul a mii de 
păsări continuă rugămintea micului indian. 

Deodată, o pasăre se așeză pe umărul lui Choui 
și-i ţipă în triluri disperate de mamă. Năpasta se 
abătuse asupra copacului în care își făcuse cuibul. 
Puișorii îi erau în pericol. Numai Choui îi putea 

1 Tupa — zeul bun al tribului Guarani, trib de indieni din America de , 
Sud. 

salva. Acesta alergă sprinten prin pădure, cerând 
păsărilor să-l urmeze şi să vină degrabă în ajutorul 
cuibului aflat în pericol, atacat de cumplitele furnici. 
Copacul era acoperit aproape în întregime de ele, dar 
Choui se căţără, încercând să ajungă la cuib să 
salveze păsărelele care, îngrozite, piuiau disperate. 
Furnicile se năpustiră cu miile pe Choui care era 
dezbrăcat, tăindu-i furioase carnea, cu mandibulele 
lor ascuţite. Băiatul ajunse la cuib în dureri 
groaznice; îl luă și-l aruncă la distanţă cu puișorii lui, 
care căzură ușor pe iarba moale. După ce salvă 
cuibul, băiatul căută cu disperare să scape de crudele 
furnici, care tăbărâseră pe el cu lăcomie. Deodată, îi 
alunecă piciorul şi căzu fulgerător, lovindu-se de 
ramurile care se rupeau sub el și rămase nemișcat la 
pământ. 

Mii de ciripituri de groază și de plâns tulburară 
pădurea. Păsărelele se năpustiră asupra corpului 
neînsuflețit al micului indian; dar degeaba încercară 
să-l readucă la viaţă stropindu-l cu apă. Choui închise 
ochii pentru totdeauna, iar când au înțeles asta, au 
tăcut cufundate în durere. 

Soarele începea să coboare la orizont. Ca un 
imens glob de foc se destrăma dispărând după munţii 
verzi, în timp ce pădurea tăcea învăluită în umbrele 
înserării. 

Deodată, glasurile păsărelelor răsunară la 
unison, cântându-i lui Tupa, în minunate triluri, 
sublimul imn pe care îl intonă cu flautul său Choui 
înaintea morţii sale. Păsările îndurerate îl implorau 
pe zeu să le ajute. 

— Chouţ!... Choui!... Choui!... suspinau 
păsările. 

— Choufţ!... Choui!... Choui!... repeta ecoul 
care alerga pe potecile și prin poienele pădurii. 

— Chouf!... Choui!... Choui!... striga cu 
disperare mama lui, care aștepta zadarnic întoarcerea 
fiului. 

Legenda spune că indienii au găsit apoi într-o 
văgăună a muntelui un morman de flori albastre și, 
când scotociră prin el, o păsărică albastră se înălță 
năvalnic spre ceruri strigând: Choui!... Choui!... 
Chouf!... Sute de păsări, ciripindu-şi bucuria, o 
însoțiră în zborul său și, de atunci, au știut că Tupa îl 
transformase pe copil într-o pasăre care trăiește azi în 
pădurea Misiones și în Paraguay, mai ales în 
portocalii sălbatici. În minunatul său cântec își 
repetă numele: Choui, Choui. 


POVESTE DIN SANTA FE — ARGENTINA 


Floarea de lirolay 

LA HOTARUL DE APĂ al întinderii fără de 
capăt a pampasului!, își ducea zilele un indian 
nevoiaș, pe nume Pedro. 

Era un suflet blajin, darnic chiar din puţinul pe 
care izbutea și el să-l adune, ducând călătorii cu 
pluta de pe un mal al apelor pe celălalt. 

Se împăca ușor cu soarta lui, căci era mulțumit 
dacă putea să-i hrănească și să le dea straie celor trei 
feciori ai săi: Delfin, Crespin şi Magin. Încălziţi de 
dragostea părintească, băieţii creșteau voinici și plini 
de bărbăţie. Împreună se avântau cutezători pe 
fluviu, împreună pătrundeau în adâncul codrilor 
aflaţi la depărtare de o zi de satul lor. 

Într-o zi, însă, peste viaţa lor umilă, care se 
scurgea lin, se abătu furtuna. Tot privind întruna 


1 Pampas — câmpie întinsă, acoperită cu ierburi și tufișuri, caracteristică 
regiunilor cu climă subtropicală și temperată din America de Sud. 

valurile fluviului, în bătaia nemiloasă a arșiţei, 
bătrânul luntraş începu să-și dea seama că vederea 
nu-l mai slujeşte cum se cuvine. Se gândi că este o 
slăbiciune trecătoare, și mai întâi nici nu pomeni de 
ea, ca nu cumva să-și îngrijoreze degeaba feciorii. 
Dar trecu o săptămână, trecu încă una, și vederea i 
„se întuneca din ce în ce mai mult. Curând, luntrașul 
ajunse să deosebească lumea înconjurătoare ca 
printr-o ceaţă deasă. Până și lucrurile apropiate i se 
înfățișau unduitoare, iar culoarea arămie a palmelor 
sale bătătorite de muncă i se înfățișa şi ea tulbure. 

Pedro pricepu că nu mai poate sta cu braţele 
încrucișate, așteptând ce-i va hărăzi viitorul. Se 
duse, pe-nnoptat, dibuind cu toiagul cărarea, până la 
coliba din marginea satului, unde locuia înțeleptul 
Cheto; căruia îi cereau sfat cu toții. 

Acesta ascultă cu luare-aminte, clătină din cap 
îngândurat și-i dădu luntraşului o seamă de leacuri: 
alifii în care era amestecat și un strop de sânge de 
jaguar — ca să-i dea vederea la fel de ageră ca şi cea 
a noptaticei fiare; fierturi în care puse și un bob de 
mărgean, pentru ca ochii să fie iarăși teferi și 
sclipitori ca mărgeanul. 

Pedro plecă cu inima întărită și plină de nădejdi. 

Dar, deși se supuse cu sârguinţă tuturor 
îndrumărilor primite de la iscusitul vraci, nici unul 

din leacuri nu-și vădi folosul. Lumea pierea cu 
desăvârşire din faţa sa, ochii îl trădau fără putinţă de 
scăpare. 

Ca să nu-și îndurereze nici acum fiii, luntrașul 
porni pe ascuns până hăt, la minunea lumii, cascada 
Igazú. Auzise că acolo ar hălădui un manitú! de-o 
vârstă cu pampasul, cunoscător al tuturor tainelor 
firii şi având în puterea lui cele mai felurite leacuri, 
unul mai fără de greș decât celălalt. 

Poposind peste noapte în hanuri, unde i se dădea 
găzduire, fiindcă îi.mersese vestea de om inimos și 
luntraș îndrăzneţ, apoi urcându-se în câte o plută, ce 
se îndrepta pe fluviu în sus, Pedro călători astfel preţ 
de două săptămâni. Când cei cu care călătorea 
începură să-și vestească minunaţi, unul altuia, că se 
ivește în zare fumul nepieritor înălțat de măreaţa 
cădere a apelor, luntrașul socoti că a dat de capătul 
încercărilor sale. 

Păși pe mal și, călăuzit de un copilaș, se cățără 
cu bine până la adăpostul îmbinat din frunze şi 
tulpini, în care se afla manitú, uitat de moarte. 
Auzind lipăitul tălpilor ce se apropiau, vraciul fără 
seamăn își ridică încet, cu o cârjă, genele stufoase ca 
un fuior, își trecu degetele ca fildeșul prin barba care 


1 Maniti — vraci. 

se răsucea de trei ori în jurul adăpostului său, și grăi 
cu glas venit din adâncul vremilor: 

— Ştiu cine ești, pribeag ostenit. Știu și pentru 
ce mă cauţi. 

După ce așteptă să se mai domolească tunetul 
cumplit al apelor, ce cădeau cu încrâncenare 
nepotolită la Igazú, Pedro se închină până la pământ 
dinaintea mai-marelui peste toţi vracii și întrebă 
sfios: 

— De vreme ce tu ești atoateștiutor, o, bunule, 
pesemne că cunoști și răspunsul potrivit pentru 
durerea ce m-a lovit. 

Manitii păstră îndelung tăcerea. În adie din urmă, 
arătând spre pulberea străvezie ce se înălța î în zare, 
încununând cumplita învolburare a apelor, zise iară: 

— Cunosc răspunsul, părinte al celor trei mândri 
flăcăi. Dar nu-ţi pot spune dacă se va învrednici 
cineva să aducă la îndeplinire cele ce te povăţuiesc 
GW N 
-— Înţelept fără prihană, spune cele de cuviinţă, 
și mă voi strădui, laolaltă cu întreg neamul meu, 
să-ți urmăm sfatul. 

— Atunci, întipărește-ți bine în minte cuvintele 
mele: negura ce ți se aşterne peste ochi o poate 
înlătura numai binefăcătoarea licoare dobândită din 
petalele albe ca sufletul de fecioară ale florii de 


116 


_— 


lirolay. La căderea nopţii, petalele acestei flori 
lăcrămează, și dacă aduni degrabă picurii aceia ca 
nestematele, capeţi un suc înzestrat cu puteri 
nebănuite. Cel care se unge cu sucul florii de lirolay 
nu mai are să se teamă nicicând de vreo vătămare a 
vederii. Numai că până la floarea de lirolay trebuie să 
înfrunți mii de primejdii. 

Pedro îi mulţumi, în cuvinte cât mai alese, 
mărinimosului maniti, și făcu cale întoarsă. 

Îl bătea gândul să nu pomenească nimănui de 
taina ce-i fusese dezvăluită, ca nu cumva feciorii săi, 
fără a ţine seama de toate capcanele întinse în calea 
lor, să plece, punându-și viaţa în joc. 

Dar până să ajungă luntrașul în satul lui de 
baștină, vestea călătoriei sale dăduse ocol ținutului 
Santa Fe. | 

Cei trei feciori îl întâmpinară chiar în marginea 
satului, cu inima mâhnită că aflaseră din gura 
străinilor despre năpasta care-l lovise pe cel ce le 
dăduse viaţă. 

După ce-l mustrară cu duioșie pe Pedro, fiindcă 
nu se încrezuse într-înșii de la bun început, feciorii îl 
întrebară spre ce ţel îl îndreptase manitú. 

Luntrașul se codi ce se mai codi, apoi, neavând 
încotro, le mărturisi adevărul adevărat. 

Nici nu apucase a rosti ultima vorbă, că cei trei 

feciori se întrecură care mai de care să pornească pe 
dată la drum. Erau hotărâți să nu precupeţească nici o 
jerttă și, morţi sau vii, să nu se întoarcă fără floarea 
tămăduitoare. 

— Nu vă pripiţi, dragii tatii, gândiţi-vă că nici o 
clipă n-aş putea să viețuiesc liniștit până la 
întoarcerea voastră. Căci vraciul mi-a amintit de 
miile de primejdii peste care sunt meniţi să treacă 
vitejii porniţi în căutarea florii de lirolay, cu petale 
albe ca sufletul de fecioară. 

— Vom ști noi să răzbim, strigară într-un glas 
cei trei voinici, nemairăbdând să rămână locului, de 
vreme ce beznele amenințau să-l împresoare pentru 
totdeauna pe tatăl lor drag. 

— Dar trebuie să faceţi jurământ că, orice s-ar 
întâmpla, veţi păstra legătura între voi şi nu vă veţi 
înapoia în sat câtă vreme unul dintre voi va lipsi. Ar 
fi de ajuns să i se întâmple o nenorocire unuia, 
pentru ca, oricâtă putere ar avea licoarea de lirolay, 
să-mi pierd iarăși vederea, înecată de șuvoiul 
lacrimilor amare. 

Feciorii se legară să facă precum le ceruse 
bătrânul. Îşi luară câte o boccea cu merinde, arme 
bine ascuţite, și la cea dintâi răspântie se despărțiră, 
urându-și izbândă. 

Delfin, cel mai mare şi mai cutezător, apucă 

pieptiș prin bungetul! nestrăbătut. Îşi croia cu 
cuţitoiul lui lat cât o secure, și cu tăiș oțelit, potecă 
prin desișul unde nu mai călcase picior de om. 

Când poposea, la căderea nopții, focul aprins de 
el era înconjurat de o roată de tăciuni sclipitori — 
ochii fiarelor care aşteptau să se stingă paznicul de 
jar al omului, ca să se năpustească asupra lui și să-l 
facă mii-fărâme. 

Dacă scutura crengile vreunui copac cu coroana 
pierdută într-o aureolă verzuie, printre care abia se 
întrezăreau, ca dintr-o altă lume, razele soarelui — 
pe loc se stârnea un vaier și un șir de croncănituri 
amarnice. Păsările morţii îi dădeau târcoale, 
încredințate că, la prima poticnire a voinicului, vor 
roi peste trupul lui și își vor face ospăț ales din trupul 
său. 

Se hrănea cu rădăcini, cu poame încă neîntâlnite. 
Ba chiar, când era mai lihnit și nu se mai găsea nimic 
altceva bun de îmbucat, nu se dădea în lături să 
fiarbă coajă de copac și să-și țină zilele cu fiertura 
aceea sălcie. 3 

Negreșit, Delfin avu de dat lupte cu nemiluita. 
Dihănii cu un soi de armură cornoasă pe spinare îi 


1 Bunget — pădure deasă și întunecoasă. 

aţineau calea. Sălbăticiuni multe, cu o duzină de ochi 
sângerii, i se înălţau în faţă asemeni unor stânci 
mişcătoare, stând gata să-l strivească. Delfin își rotea 
neobosit spada, ridicând un munte de leșuri în urma 
lui. Codrii și jungla șiroiau de sângele monștrilor 
răpuşi. Işi trăgea puţin sufletul, apoi cerceta în 
dreapta, cerceta în stânga, căta pe sus, scurma 
pământul cu spada sa, doar-doar o da peste floarea 
mult căutată. Dar, deși trăgea brazde sângeroase și 
mistuia fâșii întregi de codri pârjoliţi de facla lui ca 
să-și facă drum slobod, nu-i era dat să întâlnească 
floarea de lirolay. 

Nici feciorul mijlociu al vrednicului luntraș nu-și 
pierdea vremea. Înainta printre tancuri încremenite 
de veacuri, printre uriași de granit, ce străjuiau 
ameninţători firul de cărare abia strecurat la marginea 
hăurilor. 

Nopțile nu putea să închidă ochii, acoperit de un 
ucigător veșmânt de țurţuri. Dimineaţa bâjbâia prin 
cețurile ca o mare lăptoasă, încetinindu-i fiecare 
mișcare. 

Privirea i se pierdea întruna peste vălmășagul de 
prăpăstii căscate la dreapta şi la stânga lui. Colţuri 
mai ascuţite decât cele mai vajnice spade, pinteni de 
piatră cu gheţuri în-vârtul lor îl întâmpinau la tot 
pasul. Vietăţi sfioase îl cercetau cu ochi în care încă 

nu avusese când sălășlui spaima de om. Crespin 
mergea şi mergea, și pribegirea lui părea că nu va 
mai avea sfârşit până la scurgerea ultimului fir de 
nisip al zilelor lumii. 

Răscolea printre pietre, dibuia pe la gura 
peșterilor. Oriunde dădea peste un petec de pământ, 
care ar fi putut adăposti micuța floare atât de râvnită, 
zăbovea ceasuri în șir. Nu pregeta să se coboare, 
legat de brâu cu frânghii zdravene, până în fundul cel 


< mai negru al văgăunilor, unde la cea mai mică adiere 


de vânt s-ar fi putut prăvăli peste dânsul bolovani 
tăioși. Strădania feciorului mijlociu se vădea şi ea a fi 
irosită. Nu răsărea dinaintea ochilor săi măcar o 
petală de lirolay. 

După săptămâni de colindare a munţilor ce te 
duceau cu gândul la alte tărâmuri, după ce-și 
secătuise puterile și făcuse ferfeniță șapte perechi de 
încălțări din piele de puma, văzând și văzând că nu 


“răzbește nicăierea, Crespin se înapoie cu jalea în 


suflet până la răspântia unde se despărţise de frații 
lui. 

Mezinul apucase către alte depărtări. 

Pe el îl chemaseră, în căutarea aceea a florii 
tămăduitoare pentru părintele mult îndrăgit, cărările 


 pustiurilor. Peste nisipuri arzătoare, care rănesc 


tălpile și ard pielea războinicilor celor mai căliți 

chiar, îl purtau pașii, tot mai încet. 

Merindele i se isprăviră curând, și apă nu se 
găsea. Cât zăreai cu ochii, numai cer oţeliu și 
oceanul gălbui al pustiului. Drumeţii întâlniți la mari 
răstimpuri, când atingea hotarele pustiului, îl priveau 
ciudat. Pasămite, judecau drept o încercare smintită 
şi fără cel mai mic sorţ de izbândă, aceea de a umbla 
după o floare gingașă în inima deșerturilor. 

Dar Magin nu se clintea pentru nimic în lume din 
hotărârea sa. Primea câte un strop de apă de la cei 
mai darnici, câte un colț de azimă uscată, și pornea 
mai departe, adâncindu-se iarăși şi iarăși în mijlocul 
oceanului de nisip. 

În a treia săptămână de pribegie îndărătnică, 
doar chipul săpat de necazuri, cu ochii umbriți, al 
bătrânului său părinte, ce i se ivea în amintire, îl mai 
îndemna să nu se așeze și să zacă mept şi 
moartea. 

Şi începură să-i picure lacrimi de dor pe obraji. 
Una după alta șiroiau tăcute, prelingându-se apoi 
de-a lungul brațelor mezinului, lunecând pe nisip. 

Cum stătea aşa, sleit de puteri, Magin văzu 
deodată, cu mare mirare, că lacrimile sale se uneau, 
dând naștere unui pârâiaș pe care soarele nimicitor 
nu-l putea usca. 

lar pârâiașul acela de lacrimi trăgea o brazdă 

subţire-subţire, printre munţii de nisip prăfoși. Magin 
se ridică și, ca tras de o forță nevăzută, urmă, 
clătinându-se, linia trasă de lacrimile sale, printre 
dune. Sleit de osteneală, strângând din dinţi ca să-şi 
învingă slăbiciunea, mai făcu încă un pas, încă unul. 

Şi stătu locului, cu privirea luminată de o 
priveliște la care nici nu mai nădăjduia; într-o vâlcea 
jucau razele orbitoare ale soarelui, de ziceai că este o 
alcătuire părelnică, iscată din închipuirea cuiva 
îmbolnăvit de prea mult soare. Totuși, vederea nu-l 
înşela. Udată de pârâiașul lacrimilor sale, tocmai în 
colţul acela de pustietate necruțătoare, creştea sub 
ochii flăcăului minunata floare de lirolay. Când se 
rotunjiră şase petale dalbe ca neaua, cu toate că mai- 
mai nu se îndura să rupă lujerul plăpând, Magin își 
călcă pe inimă, se aplecă și scoase cu grijă floarea 
tămăduitoare din nisipuri. O puse cu grijă în sân și, 
încordându-și trupul vlăguit, adunându-și cu greu 
ultimele puteri, luă drumul spre casă. Nu trecuse 
nimeni pe urma lui, nu se stârnise nici cea mai slabă 
adiere, astfel că nu se rătăci, fiindu-i călăuză chiar 
urmele pașilor săi. - 

Îi dădea aripi gândul înălțător că acum, cu 
licoarea scoasă din floarea fermecată, după povaţa 
vraciului vracilor, putea să păstreze lumina scumpă a 
ochilor părintelui lui. 

Fraţii săi, care se mai întremaseră, chibzuiau 
dacă să ţină până la capăt legământul făcut în faţa 
bătrânului lor tată şi să-l mai aștepte pe mezin. 

— Ce socoţi tu, grăi Delfin deodată, oare 
prâslea al nostru s-a învrednicit el a găsi floarea de 
leac, dacă doi viteji ca noi nu au izbutit? Numai 
mintea lui necoaptă putea să-l îndrume spre pustiu, 
pentru asemenea cercetare. 

— Şi eu cuget ca și tine, încuviință Crespin. 
După ce va trece soarele în marea cea mare de la 
apus și va scăpăra pe boltă crucea sudului, eu zic că 
putem să pornim cu inima împăcată către satul nostru 
de baștină. Cine ştie ce vulturi s-au înfruptat din 
carnea lui Magin cel nemintos... 

În clipa aceea, un fel de văpaie albă strălumină 
amurgul. Amândoi fraţii se ridicară ca la un semn. 

De departe, mezinul le flutură voios floarea 
vrăjită, care împrăștia o aură albă în juru-i. 

În puţine cuvinte îşi povestiră toate împrejurările 
prin care trecuseră, prilejurile în care gândiseră că nu 
vor mai vedea niciodată casa şi pe cei dragi. 

— Nu are nici o însemnătate că norocul m-a 
ajutat mai mult pe mine, spuse, cu inima deschisă, 
mezinul. Vom spune tatălui nostru că am găsit 
împreună floarea de leac. 

— Tu ai găsit-o, ție ți se cuvine cinstirea de 

seamă, îi răspunse Delfin, bătându-l pe umăr. 

— Acum, adăugă şi mijlociul, tu întinde-te aici 
şi odihnește-ţi câteva ceasuri oasele potopite de 
osteneală. Noi îți vom veghea somnul. 

Mezinul le dădu ascultare, în vreme ce fraţii săi 
schimbau pe deasupra lui priviri de înţelegere. 

Fiindcă în inima lor îi rodea pizma înveninată. 

Cum adică! Străbătuseră zile şi nopţi, cele mai 
primejdioase meleaguri, fără să închidă ochii, 
înfruntaseră fiare și monștri, care îţi trezeau fiorii 
morții — și toate acestea pentru ca, în ceasul din 
urmă, doar mezinul să aibă parte de slavă? 

Lăsară deci deoparte orice omenie şi ruşine, 
ticluiră o minciună menită să amăgească bănuielile 
bătrânului luntraș, care îi iubea pe toţi trei 
deopotrivă, şi purceseră să sape o fântână. as ce 
fântâna fu gata, îl scuturară pe mezin. 

Magin se trezi, își întinse brațele, dar n-apucă să 
se dezmorțească sau să rostească vreo întrebare. 
Frații îi puseră pe dată vârful spadei în gâtlej și-l 
siliră să coboare în fântâna pe care i-o hotărâseră a-i 
fi mormânt. Nu ascultară cuvintele lui de iertare, 
care ar fi înduplecat și pe un căpcăun; nu-i mai 
aruncară nici o privire, ci-l împinseră în fundul 
fântânii și-l îngropară de viu, după ce îi luaseră 
floarea de lirolay şi o puseseră în desaga lor. 

La cea dintâi geană alburie a zorilor, încredinţaţi 
că nimeni nu fusese martor la mârșăvia săvârşită, se 
îndreptară spre satul lor de baștină. Mergeau fără 
grijă, ca și cum nu i-ar fi apăsat defel povara vieții 
răpite mezinului. 

De la un timp, băgară de seamă că pe petalele 
gingașe ale florii de leac, păzită ca ochii din cap, 
apăru un fir subțire, subţire, roşiatic. Incepu să se 
strecoare teama în cugetul lor. 

Nu cumva fermecata lirolay avea și puterea, 
neștiută, de a trăda fărădelegea? 

Își împietriră însă inimile și, intrând în sat, fură 
întâmpinați cu mari strigăte de izbândă de întreaga 
omenire de prin împrejurimi. De multe zile erau 
socotiți morţi și se pregăteau și daruri pentru 
îmbunarea duhurilor care s-ar fi putut să le dea 
târcoale, în calea lor, spre judecata marelui manitú. 

Bătrânul Pedro îi cuprinse în braţe și îi strânse la 
pieptul lui. 

— Vai mie, că mult aţi mai lipsit, dragii tatei! 
oftă luntrașul. Vino să te dezmierd, viteazul meu 
Delfin, și tu, Crespin, și tu, Magin, dragul meu 
fecioraș netemător.. 

Dar când deschise și pentru mezin braţele, îi 
rămaseră pustii. 

Cei doi fraţi îi înșirară povestea ticluită de ei pe 

drum. Cică mezinul s-ar fi prăpădit la marginea 
deșertului, cu puţin înainte de a ajunge ei acolo ca 
să-l salveze, după ce găsiseră floarea tămăduitoare. 

Unde anume, nu erau în stare să-i spună, 
deoarece se stârnise chiar atunci o vijelie de nisip, 
înfricoșătoare, care încurcase toate urmele și-i 
abătuse pe alte meleaguri. 

Stărui și stărui părintele, cu inima cernită, dar 
fără să capete de la ei alt răspuns. 

Nici n-ar mai fi fost dornic să-și ungă ochii cu 
licoarea dobândită la capătul atâtor nenorociri, care 
costaseră viaţa neprihănită a mezinului, dacă nu s-ar 
fi gândit că era singura cale de a mai căuta urmele 
lui. Vederea i se întări. Când fu iarăși limpezită, ca în 
vremea tinereţelor sale, Pedro se așternu drumului. 

Întrebă din om în om, fără a-și pierde nădejdea. 
Ceva îi şoptea că nu era cu putinţă să se fi stins pe 
veci viața unui fecior atât de bun şi drept. 

Şi nu se înșela. 

Din pletele negre, ca noaptea adâncă, ale lui 
Magin, crescuseră trestii mlădii. leșiseră la lumina 
soarelui și se legănau în vânt. Un păstor, trecând pe- 
acolo, fu ispitit de trestiile acelea. Reteză câteva și își 
făcu un fluier. Apoi, plimbându-și degetele peste 
borte, voi să îngâne un cântec duios. Nu mică-i fu 
uimirea, când din fluier se auzi un glas de jale 

îngânând, cu multă tristeţe: 


— Nu mă căuta, părinte, 
Dar de mine să nu uiţi! 
Fraţii mei, să iei aminte, 
Pentru floare m-au ucis. 


Păstorul, cu acel singur cântec în fluierul lui, 
colinda din loc în loc. Mulţi oameni se adunau în 
jurul său, lăcrimând la auzul acelor stihuri, ce păreau 
legate de taine întunecate. 

Într-o seară, prin mulțimea celor ce-l ascultau se 
afla și luntrașul bătrân. Tresări numaidecât și, la 
sfârșitul cântării, se rugă cu aprindere de păstor să-i 
spună de unde-și luase fluierul cel ciudat. 

Păstorul îl duse la fântâna ce-i slujise de grabnică 
îngropăciune lui Magin. Părintele său scoase de la 
piept floarea de lirolay, tăinută acolo cu gândul că-i 
va mai Sluji, cine știe, la ceas de cumpănă. Și ce să 
vezi? Trupul adormit al mezinului căpătă iarăşi 
suflare. Se ridică înaintea tatălui și îi sărută cu 
evlavie dreapta. 

— Îţi mulţumesc din suflet, părinte drag, fiindcă 
acum m-am născut a doua oară, mulțumită ţie... 

Pedro îi smulse cu greu mărturisirea faptelor. 

Aprins de mânie aprigă, era gata să pornească 

într-o clipă spre satul de baştină, să ceară adunarea 
sfatului bătrânilor și aceștia să hotărască pedeapsa 
meritată de fraţii mai mari, pentru mişelia lor. 

Dar mezinul, în cuvinte pline de simţire adâncă, 
izbuti să domolească mânia luntrașului. ÎL îndemnă să 
se gândească la chipul în care și ei nu precupeţiseră 
nimica, numai să-i ajute la redobândirea vederii. 

Atâta se rugă, încât inima de tată i se muie. 

Mai bine cu trei feciori, regăsiţi și uniţi, decât cu 
unul răsplătit și doi osândiţi. - 

Şi avu dreptate. Delfin și Crespin, văzându-se 
iertaţi, după ce-și împliniseră gândul păcătos, cu 
inima zdrobită jurară, de astă dată în faţa satului 
întreg, că-şi vor îndrepta firea. 

Buruiana rea a pizmei fu smulsă din sufletul lor. 

Cei trei feciori rămaseră legaţi până la adânci 
bătrâneţi, și toţi călătorii ajunși pe malul apelor 
Paraná le pomeneau cu recunoștință numele, fiindcă 
fără luntrea lor nu ar fi putut să cunoască lumea 
largă. 


POVESTE DIN CEYLON 


Cei douăzeci şi cinci de netoţi 


SE AFLA ODATĂ, undeva prin văile umbrite 
de copaci cu frunziș bogat ale Ceylonului, o aşezare 
cu oameni liniștiți și buni la inimă. Pe lângă ei se mai 
aciuaseră pe-acolo un soi de proşti, tare puţini la 
minte. 

„La început, sătenii mai închideau ochii și se 
arătau destul de îngăduitori faţă de boroboaţele și 
năzdrăvăniile pe care le făceau cârdul acela de 
prostovani. Dar, cum nu trecea zi fără să aibă din 
pricina lor vreo pagubă, vreun necaz, bătrânii satului 
se adunară și, mângâindu-și bărbile colilii și bogat 
răsfirate, grăiră: 

— Flăcăilor, duceţi-vă încotro zăriți cu ochii, că 
nu putem să vă mai ţinem în obștea aceasta, și-așa de 
ajuns de săracă. Dar luaţi seama și străduiți-vă, poate 
vă mai îndreptaţi și voi cusurul și vă mai taie capul la 
o treabă mai acătării. 

Numai că netoţii, în loc să ia aminte la vorbele 
pline de tâlc ale bătrânilor satului, îşi simţiră stârnită 
trufia, care e totdeauna soră bună cu prostia. Unul 
dintre ei chiar rosti: 

— Fraţilor întru prostie, să nu ne pierdem cu 
firea! Un dram de minte dacă avem fiecare, laolaltă 
tot se va aduna destulă pentru un om cu cap. Eu socot 
că e nimerit să pornim la drum împreună și să nu ne 
despărţim nici o clipă. E 

Nu zăboviră decât câteva ceasuri și, în zorii zilei 
următoare, se aflau departe de satul acela, bătând 
cărările însorite din străvechiul ţinut Lanka. Un om, 
care avea o gospodărie mai întinsă, văzând un șir 
întreg de tineri cu braţ vânjos și unii chiar chipeși la 
înfățișare, nu stătu mult pe gânduri și îi luă în slujba 
sa. După ce mâncară pe săturate, cei douăzeci și 
cinci de netoți o porniră și ei la muncă. Li se dădu de 
cules frunze de banan, din care femeile și fetele din 
satul unde se opriseră știau să îmbine împletituri 
frumoase. 

Era o treabă lesne de împlinit. Pentru trândăvia 
lor, și asemenea lucru părea prea mult. De aceea, cel 
mai căpos dintre ei, zise: 

— Fraţilor întru prostie, nu e mare scofală pen- 
tru voinici ca noi să strângem niște frunze pricăjite, 
Unul singur poate prea bine să o ducă la capăt. 

— Ba chiar, poate să se facă singură treaba asta, 
mormăi alt fruntaş al nerozilor. 

— De vreme ce judecăm toţi la fel, să se apuce 
de treaba aceasta un ins din mijlocul nostru. Și, ca să 
nu lăsăm alegerea pe seama sorţilor, haideţi să ne 
întindem la pământ, nemișcaţi. Care își va clinti, 
primul, măcar vârful nasului sau colţul urechii, acela 
va trebui să culeagă frunzele de banan, privit cu grijă 
de noi toți ceilalți. 

În câteva clipe, cei douăzeci și cinci de nerozi se 
risipiră, tolănindu-se care cum i se năzărea mai 
alene. Trecu un ceas, trecură trei. În jurul lor se 
roteau gâze zburătoare, care li se așezau pe obraz. 
Furnicile îi pișcau de zor, căci zăceau tocmai în 
drumul acestora spre mușuroi. Zadarnic. Nici unul nu 
se mișca, dornic să arate că poate răbda mai multe 
decât semenii lui. 

În cele din urmă se iviră alţi pălmași de pe 
ogoarele din preajmă. Strigară la ei — nimic. Îi 
scuturară — nici un semn de viaţă. Îngroziţi de 
asemenea întâmplare, se gândiră că i-a răpus vreo 
molimă ciudată și că ar fi bine să-i îngroape cât mai 
repede. Abia când, săpând cu cazmaua, ca să le facă 
o groapă, unul dintre pălmași îl atinse pe un nerod 
și-l zgârie, acesta sări în picioare ca ars, zbierând cât 
îl ţinea gura: 

— Fraţilor, ajutaţi-mă, vrea să mă omoare! 

Iar ceilalți strigară într-un glas: 

— Tu te-ai mișcat primul, tu să culegi toate 
frunzele! 

Când se dumiri acel gospodar peste ce pricopsiţi 
dăduse, totuși vru să mai facă o încercare cu ei. [i 
trimise să taie un baobab gros cât toate zilele și 
rămuros. Dacă zăriră netoții copacul încărcat de ani, 
își spuseră că nu-i de glumă. Unul dintre ei, care 
până atunci tăcuse mâlc, își revărsă înţelepciunea 
adunată în tigva lui, îndemnându-i pe ceilalți: 

— Fraţilor, eu am să retez din rădăcină copacul, 
în vreme ce voi să vegheaţi în jur, ca să-l prindeţi în 
braţe şi să nu cadă prea rău, să-și strice frumuseţea 
de ramuri... 

Chibzuinţa acestui netot îi încântă pe toți. Şi, 
firește, după ce baobabul nu se mai ținu decât într-un 
ciot de rădăcină, căzu drept peste ei și-i betegi la 
braţe, la picioare, de ţi-era mai mare mila. 

Rămas singur, netotul se dumiri că se abătuseră 
prea multe nenorociri nemeritate asupra lor. Pesemne 
că, fără să știe, păcătuiseră. Drept care se gândi că ar 
fi nimerit să se facă pustnic, ca să li se ierte păcatele 
și să scape și de prostia care se ţinea scai de ei. Se 
duse în inima junglei și se apucă să-și croiască un 
adăpost. Mai întâi se pregăti să-și adune niște crengi, 

ca să încropească o colibă. Cum stătea călare pe o 
cracă şi croia cu barda lemnul, un bătrân, care trecea 
prin pădure, îi strigă de jos: 

— Dacă-ţi tai singur craca, ai să cazi în balta de 
sub copac! 

Nerodul nu-i dădu ascultare şi căzu, bâldâbâc! 
Se ridică mânjit tot, negru de noroi, și fugi după 
bătrân, strigându-i: 

— O, proroc mare ce ești, tu ghicești viitorul! 
Dezvăluie-mi, rogu-te, și care va fi pricina morţii 
mele, ca să mă pot feri! 

Văzând câtă prostie întrupată stătea în faţa lui, 
bătrânul rosti, în bătaie de joc: 

— Iată, dacă îţi vor picura pe grumaz trei stropi 
de rouă, vei cădea la pământ fără suflare. 

În dimineaţa următoare, cum hoinărea prin 
pădure, netotul, trecând pe sub un desiș, simţi cum i 
se preling pe gât doi stropi de rouă. 

— Bătrânul a avut dreptate, mă paşte moartea! 
răcni el. 

Și o luă la goană, de-i sfârâiau picioarele. 

Nici măcar maimuţele junglei nu se puteau lua 
la întrecere cu el. Oamenii din Ceylon nu l-au mai 
zărit niciodată. Pesemne că mai fuge și azi. Dacă-l 
întâlnește careva, spuneţi-i să se oprească, fiindcă 
nu roua ucide, ci prostia răpune omul. 

POVESTE DIN CEYLON 


Cum au ajuns pe cer soarele şi luna 


O VĂDUVĂ SĂRMANĂ vieţuia într-un sătuleţ 
din văile de miazăzi ale străvechiului ținut Lanka. 
Soţul ei, un plugar plin de râvnă, fusese răpus de 
ghearele și colții unui tigru setos de sânge. 

De-atunci“se scurseseră cincisprezece ani, 
semănaţi cu nevoi și lipsuri. Singura bucurie care-i 
mai lumina viaţa necăjită erau cei trei feciori ai săi. 
Creșteau înalți și sprinteni de ţi-era mai mare dragul 
să te uiţi la dânșii. 

lar femeia îi sorbea din ochi și nu mai ştia ce să 
facă pentru ei. 

Într-o zi, când ajunseră și ei flăcăi în toată legea, 
chipeși, fură poftiţi la o nuntă. 

Mama le pregăti cămăși lungi, albe. Le spălă la 
râu, până ce țesătura părea aripă de fluture. 
| Se lipsi de somn două nopţi la rând, ca să le 
- brodeze pe margini flori migălite cu farmec nespus. 

Iar când totul fu gata, îi petrecu până dincolo de 
marginea satului, amintindu-le o seamă de cântece 
pe care le știa de la bunica ei, numai bune să 
înveselească pe nuntaşi. 

Trecu mult până ce fericita mamă izbuti să se 
culce, cu gândul dus la cei trei feciori plecaţi la 
voioasa serbare. 

Apoi puse capul pe perna ei şi adormi, legănată 
de vise luminoase. Se făcea că feciorii săi erau 
fruntea petrecerii. Toată lumea se minuna și nu mai 
prididea cu laudele pentru chipul în care cântaseră și 
jucaseră cei trei frați. 

La ceasul când, în celelalte zile, își luau bruma 
de merinde și porneau către ogoarele de orez, auzi pe 
poteca din faţa casei o larmă de glasuri tinerești. 

Cei trei feciori, obosiţi de vânzoleala petrecerii 
și iureșul jocurilor, glumeau între ei și-și povesteau 
cu ochii aprinși cum se mai veseliseră. 

Dar mama, ieșită să-i întâmpine, se simţi 
năpădită de tristeţe. 

Toţi trei se întorceau cu mâna goală... 

Și totuși, îl rugase pe fiecare în parte, ca măcar 
un dar umil, o amintire cât de măruntă, să-i aducă de 
la nunta aceea, pentru care se zbătuse atâta ca ei să 
strălucească. 

Femeia nu-și pierdu însă de tot nădejdea. Îi 

îmbrăţişă pe toţi trei și apoi îl întrebă mai întâi pe cel 
mai mare: 

— Fiule, tu ce te-ai gândit să-mi aduci, de la 
nunta unde aţi fost ospătaţi? 

Cel mai mare fecior se încruntă. Dădu din umeri 
şi se stropși: 

— Mamă, eu unul nu ți- am adus nimic! 

Văduva lăsă capul în jos și-și stăpâni cu mare 
caznă lacrimile. O apăsa inima. Dar nu era abătută 
— poate ceilalți doi feciori ținuseră minte mai bine 
rugămintea ei. 

\ — Tu, mijlociule, ce mi-ai adus de la ospățul de 
la nuntă unde ați petrecut până la ziuă? 

Mijlociul se simți mai rușinat decât fratele său. 

Se scotoci prin toate cutele veşmântului. În cele 
din urmă, răsuflă ușurat și strigă: 

— lată, mamă — fiindcă tu mi-ești mai dragă 
decât însăși lumina ochilor mei, ţi-am adus o torță 
acoperită de scrum. 

Bătrâna suspină încet și puse deoparte torța. 

Nu-i mai rămăsese decât o fărâmă de nădejde. 
Mezinul, negreșit că se gândise mai mult decât 
ceilalți la cea care-l ocrotise ca să crească atât de 
chipeș... 

— Tu, mezinule, de bună seamă că nu m-ai uitat 
de tot.. 

Feciorul cel mic destăcu pumnul drept și zise, 
sfios: | 

— Măicuţă, nu este ceea ce meriţi tu. Dar totul a 
mers atât de repede, că n-am avut vreme să-ţi opresc 
ce doream... 

Și îi întinse zece boabe de orez, culese din 
prăjitura de nuntă. 

Mama îi zâmbi şi puse într-un blid boabele 
păstrate anume pentru dânsa. Și — ce să vezi? 

Boabele prinseră a se înmulţi, se făcură 
grămadă, umplură tot blidul, se revărsă și pe jos. În 
mai puţină vreme cât ne trebuie nouă ca să depănăm 
povestea, boabele de orez aduse în dar de către 
mezin umplură întreaga colibă. Văduva ridică atunci 
capul spre cer și strigă: 

— O, voi, judecători cerești, aţi văzut ce mi-a 
adus de la petrecerea de nuntă fiecare din cei trei 
feciori ai mei! Rogu-vă din suflet: daţi fiecăruia 
răsplata pen după gândul ce l-a avut fiecare 
pentru mine.. 

Răsună un  bubuit înfundat și minunea se împlini. 

Feciorul cel mare, care nu adusese nimic mamei 
sale, se prefăcu în Dragonul Rahú, stăpân peste 
vârcolacii ce caută să înghită luna și stelele de pe cer. 

Mijlociul îşi văzu torţa prefăcută într-o lumină 
veșnică, Soarele, și i se încredință paza și vegherea 

ilnică a acestei lumini, ca să fie împărţită după 
reptate tuturor pământenilor. 
lar mezinul, care adusese o părticică din 
răjitura de nuntă, fu înălțat stăpân peste lună și 
oabele de orez fără număr se prefăcură în alaiul 
telelor, care împânzesc bolta. 
Aşa s-au născut, spun bătrânii din străvechea 
nka, soarele, luna și stelele. 


POVESTE MEXICANĂ 


Cei doi puişori 


O GĂINĂ, pe nume Cotcodac, și un cocoș, pe 
nume Cucurigu, aveau un puișor mic și galben, ca 
aurul, pe nume Piupiu. Trăiră toți trei fericiţi, până 
când se întâmplă ca tocmai pe acolo să treacă un uliu 
uriaș și s-o fure pe găina Cotcodac. Rămas văduv, 
cocoșul își luă altă găină și aceasta făcu un alt pui, 
negru, căruia îi dădu un nume lung, de răsfăţ, încât 
nimeni din ogradă nu izbutea să-l rostească: 
Puiulnostrucelnegrușidrăguţ. Așa fusese voinţa 
mamei lui. 

Și cum tuturor le era mai ușor să-l cheme pe 
Piupiu, numai el robotea pe acolo. 

Piupiu, fă una, Piupiu, fă alta! Toată lumea din 
ogradă mai degrabă îl ruga pe el să facă vreo treabă, 
decât pe frățiorul lui, căci până să-i strige numele 
acela lung, trecea ziua toată. 

O şireată de vulpe, care dădea de mult târcoale 

pe-acolo, iată că-l prinde pe Piupiu şi vrea să fugă cu 
el. Dar deodată sar cu toţii și aleargă pe urmele ei, 
strigând cât îi ţinea gura că Piupiu era în primejdie. 
De groaza atâtor orătănii, vulpea fugi înfricoșată, de 
scăpă și puiul din gură. 

A doua zi, venindu- și în fire, vulpea se întoarse 
şi mai flămândă, ca să-și încerce încă o dată norocul. 
În cale îi ieși puiul cel negru cu nume lung, lung... Îl 
înșfăcă și până strigă biata maică-sa că vulpea l-a 
prins pe Puiulnostrucelnegrușidrăguţ, vulpea îl și 
înghiţise. 

Numele cel lung al puiului l-o fi scutit, ce-i 
drept, de muncă, dar i-a scurtat și firul vieţii. 

